text:
In Regjon no passe la mozion par slargjâ la protezion dal flum ae aree tra Ciman e Pinçan, parcè che la Zonte regjonâl le vûl tignî buine par altris progjets
Eje une espression te lenghe inglese, doprade za di Chaucer tal 1300, “familiarity breeds contempt”, ce che si cognòs si à in dispresi. Cussì pal Tiliment, che a un ciert pont i forescj a àn batiât “il re dai flums alpins”, “der König der Alpenflüsse”, ma che pe int dai paîs dilunc dal cors al jere tiere sterpe e malfidade, buine par gjavâ claps o cjapâ sù vencs par fâ zeis, o bandonâ machinis di lavâ o rudinaçs.
Ancje par me, che o passavi lis domeniis di Istât intun borc ad ôr dal flum, il Tiliment al jere dome un altri puest dulà zuiâ, lûc di piçulis umiliazions dolorosis cuant che nô canais si coreve discolçs tai claps par butâsi te prime poce, cjalde e fodrade di insets, e jo, frute di citât, no rivavi a stâ daûr dal trop dai miei cusins forgjarins. Ma di fantate, cuant che zaromai o jeri a stâ tal forest e, magari cussì no, a Forgjarie o tornavi da râr, il Tiliment o ai tacât a viodilu cun altris voi. Vignint jù dal cuel di Susans, il bosc si vierzeve di colp prin dal puint dal Ciman, e il Tiliment al jere une vision bibliche, un mâr blanc di grave che si crevave in doi dilunc dal puint, viers de tiere promesse de mê infanzie.
Chê grandiositât, chel salvadi, dute chê aghe e chei claps in moviment, framieç dal salvadi de mont di Ruvigne di une bande e de mont di Prât di chê altre, al è un paisaç che al ferme il respîr. Preservade di un passât di isolament e puaretât di risorsis, tiere di storiche emigrazion, la porzion centrâl dal Tiliment e fevele, o crôt, ae anime di nô furlans, simbul de essence stesse dal Friûl. Il scritôr pordenonês Tullio Avoledo al conte di jessi lât su la mont di Ruvigne par spiegâ a so fi parcè che al veve sintût il dovê di impegnâsi in politiche cul Pat pe Autonomie. «Lu ai puartât là sù, a cjalâ dal alt il Tiliment. O sin restâts cidins a contemplâ la sô potence fragjile; fragjile par vie che e je tes mans de stupiditât, de trascurance e de avaritât dai nestris governants. Al è stât un moment maestôs. Lungje vite al Tiliment e ae nestre tiere, e a nô se o savarìn rispietâ e protezi ce che o vin ereditât e ce che o varìn di passâ aes gjenerazions futuris, cence sintîsi parons, ma custodis umii e grâts».
Al covente, al somee, jessi stâts lontans e nostalgjics come me, o vê la viertidure e la ispirazion di Avoledo, par inacuarzisi che il Tiliment al è un ben grant, lassât in ereditât dai nestris vons e che o varìn di passâ in ereditât ai nestris fîs, tant che vuardians e no parons. No àn mostrât, di fat, di vê cheste vision i conseîrs regjonâi de maiorance che a Triest, ai 26 di Jugn, no àn volût fâ buine la mozion dal Pat pe Autonomie che e domandave di unificâ lis dôs Zonis Speciâls di Conservazion dal cors mezan dal Tiliment, la ZSC “Valle del Medio Tagliamento” a mont dal puint dal Ciman e la ZSC “Greto del Tagliamento” a val dal puint di Pinçan, slargjant la protezion ancje al jet dal flum tra Ciman e Pinçan, sot de mont di Ruvigne: propit chel panorame tant cjâr a Avoledo.
Lis Zonis Speciâls di Conservazion a son areis naturâls ricognossudis impuartantis daûr dai criteris de diretive europeane Habitats (Diretive 92/43/CEE su la conservazion dai habitats naturâi e de faune e flore salvadiis). La individuazion di chestis areis, che tal imprin dal procès di tutele a cjapin il non di Sîts di Interès Comunitari (SIC), e je fate dai guviers locâi, tal câs de Italie dai guviers regjonâi e provinciâi autonoms, che le comunichin ai Stâts membris che a lôr volte le passin, pe aprovazion finâl, ae Comission Europeane. Cemût mai, duncje, la Regjon Friûl-Vignesie Julie aie decidût di escludi de protezion il toc di flum tra Ciman e Pinçan, che al à carateristichis di naturalitât ambientâl e idrogjeologjiche adiriture plui grande dai tocs a pene prin e dopo? A jessi bogns, si podarès dî che la diretive Habitats e domande la protezion di un esempli di habitat, ma no di dut l’habitat intîr, ancje se al somee strani di escludi de protezion propit il toc miôr preservât. A jessi triscj, ma ancje rea-liscj, che il status di ZSC al varès rindût plui dificile la costruzion di infrastruturis tant che une strade tra Pordenon e Glemone, e cheste e podarès jessi ancje la reson daûr de no aprovazion de mozion cumò.
I varis progjets di completament de superstrade Cimpel-Secuals fin a Glemone, come sostignût dal assessôr sacilês Sonego ai timps de zonte Illy, o di costruzion di une gnove autostrade in project financing tra Cimpel e Glemone, come favorît dal assessôr Riccardi sot Tondo, a previodin di fat la costruzion di struturis di grant impat propit te aree golenâl dal Tiliment tra Pinçan e Ciman. In particolâr, la autostrade e sarès passade cuntun tunel sot dal cuel di Pinçan, saltant fûr – extra ZSC – a pene a mont dal puint, scjavalgjant cuntun viadot la confluence tra Arzin e Tiliment, continuant in rilevât fin tal Ciman e traviersant il Tiliment di flanc dal puint atuâl.
Il progjet autostradâl al jere stât metût in bande de Serracchiani, preocupade che il trasferiment di trafic de A4 ae Cimpel-Glemone al varès metût in pericul il plan economic de tierce corsie, ma al è domandât cun urgjence dal president dai industriâi di Pordenon Agrusti, e l’assessôr regjonâl aes infrastruturis Pizzimenti nol dîs di no. Tant plui, al à declarât Agrusti, che il Venit al completarà la costruzion de superstrade Pedemontane venite tra Vicenze e Trevîs dentri dal 2020, e cence autostrade Pedemontane furlane la congjestion di trafic no sarà sostignibile. Agrusti nol dîs però che la Pedemontane Venite, ancje chê costruide in project financing e cumò il cantîr plui grant de Italie, e je stade colpide di une schirie di proviodiments judiziaris, l’ultin ai 4 di Lui cuant che 6 chilometris di galarie a Malo a son stâts metûts sot secuestri – il tierç pe galarie – cheste volte par une ipotesi di fraude: i materiâi doprâts a saressin fûr leç e plui puars di chei di progjet. Ma di là des cuistions di sigurece, se la galarie no vierzarà in timp, i pedaçs no rivaran a cuvierzi i coscj, e lis pierditis – come simpri tal project financing – a saran a caric dai contribuents. Par cumò, Pizzimenti al à anunziât il finanziament di un studi di fatibilitât, par un cost di cuasi 300 mil euros, suntun gnûf colegament tra la SR464 a Secuals e la SS13 e la A23 a Glemone, viert – al à declarât – a dutis lis pussibilitâts viariis (viôt l’articul a man drete).
In ogni câs, i camions direts tal centri-est Europe a puedin no jessi i unics elements di fastidi ae naturalitât dal Tiliment, se a vegnin scoltadis – come che al somee – lis protestis dai Comuns furlans e venits de Basse, Tisane in primis, che a domandin sistemazions idrologjichis tal cors mezan dongje o tal puest di chês programadis a val. Chest al vûl dî in particolâr la costruzion di un sbarament mobil a Pinçan, une struture di ciment largje 150 metris e alte 11, a pene a mont dal puint fûr ZSC. Tal câs di plene, la struture si siere parzialmentri creant un bacin di 18 milions di metris cubis di aghe, tai stes terens dulà che al varès di passâ il viadot de autostrade.
Intant tai paîs de Pedemontane si sta svilupant un moviment simpri plui grant di visitadôrs e turiscj leât al Tiliment. I studiôs di dut il mont a rivin a Pinçan e a Forgjarie zaromai di cuasi 30 agns, di cuant che il cors mezan dal Tiliment al è deventât il model di riferiment pe rinaturalizazion dai flums di gjenar alpin. Chest toc dal flum, di fat – in particolâr la sezion tra Ciman e Pinçan che e reste fûr de ZSC – nol à viodût oparis di regjimentazion dal flus, che al cor libar intun berdei di canâi e isulis di grave (plui di 600 isulis in dut il cors dal flum): un compuartament che al frene la velocitât de aghe, aumentant la sigurece ancje pai insediaments umans. Il merit de popolaritât sientifiche dal Tiliment al va almancul in part al ecolic todesc Norbert Müller, espert di rinaturalizazion di ambients fluviâi e inventôr dal apelatîf “re dai flums alpins”, che tal 1991 al à puartât i siei arlêfs sot de Mont di Ruvigne par un prin laboratori di studi; cumò lis robis si fasin in grant e la Universitât di Erfurt, dulà che al insegne Müller, e organize zaromai dal 2004 un workshop internazionâl anuâl sul Tiliment e i flums alpins che in gran part si ten in zone e che al viôt la partecipazion di 15 universitâts europeanis.
Ma il Tiliment nol è dome un esempli di manuâl di “flum a canâi instreçâts”, ma al è deventât un lûc dal spirt pe int di di là des Alps prin che par chei di chenti. Cuant che la Regjon e progjetave la costruzion des cassis di espansion a val di Pinçan, l’alarme al è partît dal WWF internazionâl, svuizar e austriac in primis (“il panda dai flums”, lu vevin batiât). In chê ocasion, il prin canâl de television todescje al jere saltât fûr cuntun documentari preocupât in prime time, e a ‘nt vevin scrit i gjornâi todescs e austriacs. Cumò, se si metin su Google lis peraulis clâf “Tagliamento” e “fluss”, si scuvierç un mont di articui, programs radio, documentaris, agjenziis di viaç che a ufrissin pacuts turistics di ogni sorte, simpri verts e sostignibii: vacancis in canoe sul Tiliment, in bici sul Tiliment, a pît sul Tiliment, a pît sul Tiliment dome par feminis, Tiliment e bon mangjâ furlan. Vôs di coridôr, infin, a disin che la Unesco internazionâl al tignarès a fâ dal Tiliment une risierve de biosfere plui di ce che i ten la Regjon Friûl-Vignesie Julie.
Ma l’esempli plui interessant al è chel dal carinzian Werner Freudenberger, scritôr, regjist e condutôr televisîf, che al à publicât tal 2017 il bestseller Am Tagliamento: Entdeckungen zwischen Alpen und Adria, une racuelte di 15 itineraris dilunc dal Tiliment, insiorade di un grum di mapis e fotografiis. Werner al à adatât il so libri intun program televisîf, lât in onde sul prin canâl televisîf austriac une domenie di sere. In chel al conte de sô storie di amôr cul Tiliment, di cuant che al vignive jù pe Pontebane par lâ al mâr. Al dîs che il so pont di osservazion preferît al è insom de Mont di Ruvigne: «O pensi che ognidun che si meti li a cjalâ la vastitât dal Tiliment, il re dai flums alpins, al capirà il gno entusiasim. Al è une enorme risierve naturâl, une aree protete europeane, e al è clamât cualchi volte “Il Serengeti de Europe centrâl” par vie dal grant numar di speciis animâls e vegjetâls».
Cualchidun al varà di dî a Werner che al è stât informât mâl. Sot di lui, sot de Mont di Ruvigne, no je une aree protete europeane, parcè che la nestre Zonte regjonâl le vûl tignî buine par altris progjets. ❚
Stefania Garlatti-Costa


c: text/html

text:
Sieradure ai 8 di Setembar a Zui
cun “Aquileia Mater”,
un progjet di Glauco Venier
E je la edizion numar 28, a son in programe la bielece di trentecinc concierts, tra il 21 di Lui e il 8 di Setembar, in cuasi ducj i comuns de Cjargne, cjapant dentri ancje la Valcjanâl e il Cjanâl dal Fier. Musiche di alt nivel, tra classiche, jazz e tradizions dal mont, cun artiscj internazionâi e cetantis formazions furlanis, cuntun voli e, miôr, lis orelis atentis ai zovins dal nestri teritori. E je Carniarmonie – la rassegne curade dal diretôr artistic e clarinetist di fame Claudio Mansutti de Fondazion Luigi Bon – che di diviersis edizions e fâs il dut esaurît in pratiche in ducj i apontaments, interessant la popolazion locâl e simpri plui presincis dal forest. La formule magjiche e je chê di proponi musiche di grande cualitât intai lûcs plui biei des Alps Cjargnelis, cjamâts di storie e di tradizions. Glesiis, plêfs, museus intal binomi visitis vuidadis plui concierts, valorizazion dai orghins liturgjics e des bielecis dal paisaç, intal massim rispiet de nature, sostignint ancje lis realtâts locâls in ambit culturâl e enogastronomic, par une intese virtuose uniche tal so gjenar.
Il debut al è pai 21 di Lui, aes 20.45, inte maraveose plêf di Sante Marie Anunziade di Castoie di Soclêf, cuant che la Orchestre Zovanîl Alpine HEurOpen – nassude in graciis dal progjet european “La Vie de Musiche/ Straße der Musik” che al met insiemi talents musicâi tra i 16 e i 28 agns dal Friûl e de Austrie, cu la partecipazion dal ancje lui zovin e za ben cognossût violinist udinês Christian Sebastianutto, sot de direzion de bachete esperte di Filippo Maria Bressan – e darà il “la” ae manifestazion cun musichis par grant organic di Beethoven e Mendelssohn.
La rassegne si sierarà ai 8 di Setembar inte aree archeologjiche dal Forum roman di Zui cun “Aquileia Mater”, un progjet scrit e curât dal compositôr di Grediscje di Sedean Glauco Venier e cu la partecipazion di artiscj di grande nomee, par rivisitazions contemporaniis de tradizion musicâl di Aquilee. Il rest al è dut di scuvierzi, e dutis lis informazions cul calendari, sui ospits e sui programs musicâi, si cjatin sul sît www.carniarmonie.it ❚
par cure de redazion

robotstxt: allowed

filter: keep


text:
Dome par cui che al à voie di informâsi...
Al è in cors il consei regjonâl dulà che si fevele di assestament di belanç. Ancje il nestri Diretôr al fevele dal intervent dai conseîrs dal Moviment5Stelis a proposit di lenghe furlane.
O savês cemût che le pensi e no ai voie di cuistionâ: mi limiti a rispuindi cui fats e cu lis peraulis di int che e fevele cun cognozion di cause e cun esperience in teme di didatiche.
Ve chi ce che al scrîf Franco Finco: Se tu sâs il furlan, tu imparis l'inglês (chi ancje la traduzion par talian).
Ve chi ce che e dîs Silvana Fachin Schiavi: Plui lenghis, tancj beneficis. I aspiets positîfs de educazion plurilengâl.


text:
Jerbe di Sant Zuan
Al è il timp che si cjapin sù lis jerbis e te gnot dai 23 e 24 si brusin i macs di Sant Zuan dal an passât e si pense a la preparazion di chei gnûfs. Si dîs che la fuarce dal Soreli di cheste stagjon e vedi une influence particolâr su lis jerbis, dant ai tradizionâi macuts une magjie dute lôr cu la jerbe di Sant Zuan, prime tra dutis chês altris.
Il sostizi, dal latin “solstat”, al è il moment che il Soreli al celebre la sô potence e si ferme un pôc di plui sul orizont, tignût sù dai fûcs rituâi e trasformant la rosade di chê gnot in aghe celeste e licuit magjic, no dome pes jerbis. E chest incuintri tra aghe e fûc al sarà il cûr des serade che si varà a Sant Tomâs di Maian Domenie ai 16 di Jugn aes 6 dopomisdì, li dal Hospitale di Sant Zuan, dulà che Luigino Peressini e Sandri Carrozzo, autôrs de mape "Friûl di Magance" e ospits dai Amîs dal Hospitale, a laran a font di cheste tradizion precristiane che e à lidrîs tal cult mitraic dal Sol Invictus, ma no dome tra i celts, i indoeuropeans e i egjizians.


text:
…di condomini
Cumò us conti la mê esperience par vie che o crôt che e sedi ancje chê di tante altre int che si cjate a vê a ce fâ cun la aministrazion di un condomini.
O tacarai fevelant dai adempiments fiscâi, che cun la gnove riforme dal condomini, a saressin cjapâts dentri intes atribuzions dal aministradôr. Di fat l’articul 1130 dal Cod. Civ. al dîs che all’aministradôr di condomini i spiete ancje di:
5) eseguire gli adempimenti fiscali
mi somee a vonde clâr, e no dovaressin jessi pussibilitâts di no intendi ben la robe ma… chei ce che ti van a pensâ par sghindâ chest dovê… pense che ti ripense a àn cjatade cheste biele soluzion, ti mandin a cjase, prime de assemblee ordenarie, un sfuei clamât, di lôr preventîf, ma che in realtât al è un tarifari, e indulà che si cjatin i coscj par lis prestazions aministrativis ordenariis e chei pes prestazions straordenariis che no saressin cjapâts dentri intal compens dal aministradôr… e provait a induvinâ indulà si cjatin i adempiments fiscâi ? naturalmentri intes prestazions straordenariis e in chest mût cuant in assemblee si decît di rinomenâ l’aministradôr, secont lôr, si acetarès ancje il tarifari… par la cuâl al compens si zontin ancje chei coscj… cussì il cost dal aministradôr par unitât imobiliâr al passe da 85 a plui di 100 euros… po dopo a fasin une magje par vie che intal bilanç preventîf chei coscj no si cjatin ma a saltin fûr intal bilanç consuntîf…
ma nus è ancje capitade une altre robe, di fat tal 2013 cuant la semblee e veve cjapât la decision di aumentâ i massimâi de assicurazion l’aministradôr ce aial fat ? Al à pensât ben di assicurâ ancje i dams pe aghe cuant intal nestri regolament di condomini si dîs claramentri che a son di assicurâ dome la responsabilitât civîl e chê par il fûc stant che al è un implant di riscjaldament autonomi e ognidun al fâs la so assicurazion par la aghe. Alore cumò si cjatin cuntun premi che al è passât da 500 a cuasi 1300 euros, cun dai condomins che a àn dôs assicurazions. O ai provât l’an passât a fâmi sentì inte semblee e inalore o vin votât e dome 1/3 dai condominis a jerin dacuardi. Magari cussì no, intal Cod. Civ no si dîs nuie de maiorance par aprovâ une assicurazion ma a son dôs sentencis de Cort di Cassazion che a disin che e covente la maiorance dal 50% ….
ancje in chest câs a profitin de bibie de int… par fâ ce che a vuelin… in plui a àn spietât par firmâ il verbâl 12 dîs e se jo no fos lât a domandâ se al jere stât firmât a varessin lassat passâ il timp par impugnâlu, ven a stai 30 dîs…
…ma nol è dut… ancjemò se tu vuelis jentrâ inte aree dal sît par viodi de documentazion online tu às di firmâ une “Dichiarazione autorizzativa e liberatoria” indulâ si dîs:
“Il/la sottoscritto/a… chiede che tutta la corrispondenza relativa al condominio stesso, ivi compresa quella per la quale è fatto obbligo dell’invio a mezzo posta raccomandata, e con l’esclusione di eventuali solleciti di pagamento e corrispondenza a carattere legale, sia recapitata al seguente indirizzo e-mail: …
– l’indirizzo di cui sopra è di proprietà dello/della scrivente e/o riconducibile allo/alla sottoscritto/a. In caso di eventuali disguidi legati all’utilizzo dell’e-mail , l’email si riterrà comunque recapitata.
– Per quanto precede esonero l’amministratore da ogni responsabilità, ivi comprese quelle legate alla legge sulla privacy.”…
di fat une biele opare mestre di ilegalitât par vie che si domande di fâ di mancul di doi dirits di fonde ducj e doi previodûts de leç. Un al è chel de certece de comunicazion e l’altri antant impuartanton al è chel de privacy par la cuâl si à il dirit di dâ o no dâ il permès al tratament dai datos par fins comerciâi… e cuant i ai dite che al je une leç su la privacy mi àn rispuindût che se o vueli o pues fâ di mancul di firmâ la dichiarazion…
ce pensâiso po di cheste situazion ?
Tancj Auguroncici di
BON NADÂL a ducj !!!!!
Merry Christmas !
…la cjase plui viele
Daspò i lavôrs di sistemazion, miercus ai 15 di Avrîl 2015, e je stade screade la Cjase Medievâl di Cividât cuntun incuintri li dal Munistîr di S.Marie in Vâl indulà il sindic Stiefin Balloch, la storiche Silvie Zambon e il responsabil de associazion Ambientarti di Cividât a àn fevelât dal progjet pe sistemazion de cjase e di cualis che a son lis ideis par gjestîle. Il sindic nus à contât di cemût che lis robis a son ladis indenant in timps une vore curts tant che il progjet presentât tal 2013 al è stât metût in vore intal Otubar dal 2014 e al è stât finît juste cumò rispietant lis tabelis. Cun di plui, il progjet di sistemazion e gjestion de cjase intal 2014 al à vinçût il prin premi intal Bant par “Progjets integrâts pubblic/privâts par la realizazion di servizis ricreatîfs e ativitâts culturâls, dentri dal Programe regionâl par il disvilup rurâl 2007/2013, Asse IV Leader”, inmaneât da Gal Tor Nadison. In chest mût il Comun al à podût finanziâ i lavôrs tant che la associazion Ambientarti si è ocupade di sistemâ i ambients didentri.
Par chel che rivuarde la storie de cjase, Silvie nus à contât che al è un studi, fat dal storic cividalês A. Tagliaferri intal ’80, indulà si dîs che forsit la cjase e jere tal prin une Tor, stant la sô forme cuadrade, e che dome daspò il riviel dal 1378, cuant al jere stât butât jù l’alt dal tor, e deventarà la cjase di un artesan. In ogni câs di sigûr si trate di un impuartanton manufat rivât fin ai nestris timps e che si cjate intun borc medievâl une vore biel e ben tignût.
Intes fotos si pues viodi ancje cemût a son stadis sistemadis lis stanziis. Al plan tiere si cjate la buteghe dal oresin e forsit sot e jere ancje une cjanive, al prin plan e je la cjamare di durmî e al secont plan e je logade la cusine, che e je la stanzie plui grande e indulà si cjate il caminet, chest par vie che plui curte e jere la fumarie e mancul pericul al jere che dut al cjapàs fûc. Po dopo, daûr de cjase si cjate un piçul curtîl cuntun porton ch’al dâ su chel altri androne.
Salacor cumò la cjase dute metude a gnûf cun chês pieris a viste e somee un pôc mancul ninine di prime ma, dut câs, o crôt che al sedi stât fat un bon lavôr e che la storie medievâl de nestre biele citât e vedi vût indaûr un toc une vore biel e une testemoneance uniche intal so gjenâr.
Look at… the photos: La Casa Medievale di Cividale
… liberiamoci dai combustibili fossili
#globalDivestmentDay
Look at… the video: Udine per il clima 2015.
😎
a Cividât
Vuê, 31 di Zenâr 2015, plui di cinccent personis si son cjatadis aes 11H00 denant dal Ospedâl di Cividât par manifestâ cuintri la riforme sanitarie a pene mitude in vore de zonte Serracchiani. A jerin chei dai comitâts di Glemone, di Sacile, des valadis dal Nadison e di Cividât. In plui a jerin ancje i sindics cun la fasse tricolôr, in primis Stefano Balloch, in rapresentace dal comun di Cividât e dai comuns dulintor. Ma e jere ancje cetante int vignude par pandi la proprie contarietât aes sieltis de assesore Telesca. Come al jere scrit intun cartel: “Sindaci e Cittadini uniti per la Sanità”. Ma viodin ce che e tocjarà al Ospedâl di Cividât. Inte sô schede si lei che a restaran il CUP, par prenotâ i esams, i ambulatoris par fâ lis visitis specialistichis, e reste ancje il centri par il prelêf e la racuelte dal sanc, i 12 puescj par fâ la dialisi, la radiologje tradizionâl e la ecografie, a saràn ancje i 30 puescj jet di RSA, il centri di salût mentâl 24H e chel par lis dipendencis, il centri di riabilitazion e la assistence infiermeristiche a cjase. Impen al sarà sierât il “Pronto Soccorso” 24H e al sô puest al vignarà fat un centri di prin socors 12H, e di conseguence nol sarà plui il repart di medicine tant che al sô puest e vignarà fat un repart di 20 puescj pai cronics e pai post-acûts. Al sarà ancje un Hospice cun 4 puescj jet e un ospedâl di comunitât cun 8 puescj jet gjestît dai miedics di base.
A cjalà ben si capîs subite che si trate di un sisteme une vore ben studiât par sierâ dut un pôc par volte. Di fat nus lassin dome i puescj jet par chei che a son vielis e a àn biel za un pît di là. Par di plui il “Pronto Soccorso”, servint Cividât e dutis lis valadis dal Nadison, e je une strutture une vore impuartantone cence la cuâl une persone che si sint mâl sot sere e à dome la pussibilitât di cori jù fin a Udin par jessi curade. Insome une situazion une vore grivie che no fâs justizie ad une regjon come il Friûl che e à simpri dât tant al Stât talian e che cumò si cjate ad jessi une vore tibiade. Par ches motîf e je stade inmaneade cheste manifestazion a Cividât, par dîsi vonde a ducj i sorestants che no vuelin plui judânus a cambiâ in miôr lis robis. Fuarce Friûl!
Look at… the pictures: Manifestazion pe tutele dai Ospedâi dal Friûl
😎
… intes valadis dal Nadison
No si cjate dome intai altiplans dal Tibet, ma ancje intes valadis dal Nadison chest tipo di yak con un biel mantel colôr rossit… l’arlevament al è logât intun sierai dongje dal Nadison e intune posizion indulà il soreli, biel za buinore sot sere, nol è plui… par la cuâl chel mantel cun il pêl lunc al permet al animâl di frontâ un clime une vore garp…
… sul puint e svintule bandiere zale/blu !
Un bon proponiment par l’an che e ven al è chel di pandi la nestre identitât furlane, rivant ad ore a vinci la antighe vergogne di fevelâ la mari lenghe in public. Mi auguri che la int cuant che si cjate a scuele, par strade, intai lûcs publics e fasedi un piçul sfuarç e, cjapantle a pet, e feveli par furlan. Ma ancje che o tachin a lei e a scrivi par furlan. Si viodin ator dai libris di storie furlane indulà e je dome la jentrade par furlan, masse pôc par mantignî vive une lenghe, cuant e coventarès sedi scrivile sedi leile.
Nus fasarès ancje plasê che intai mass medie, come previodût de leç, a fossin plui spazis par il furlan. Cumò lu si scolte dome par Radio Onde Furlane e 30 minûts par la Rai regjonâl cuant che par altris lenghis minorizzadis i spazis a disposizion a son une vore di plui. Ma par meti in vore chest proponiment e bisugnarès puartâ la sede regjonâl de RAI a Udin e fâ in mût che i gjornaliscj a fossin di marilenghe furlane. Salacor no spindint cetancj bêçs par il teatri Verdi dal cjâf lûc cjarsulin, 14MLN di euros intal 2014, e invistint in culture furlane fuarte.
Une altre robe cetant triste a je stade la leç finanziarie de gnove zonte regjonâl che e gjave, magari cussì no, i finanziaments par l’insegnament dal furlan intes scuelis, lant cuintri dutis lis leçs di tutele dal furlan ma soredut pandint la politiche de çampe viers de lenghe e de identitât furlane. Par il 2015 il nestri proponiment e sarà inalore chel di domandà che il furlan e vegni doprât cetant che lenghe veicolâr intes scuelis dant la pussibiltàt a ducj di imparâ doprant la lenghe mari.
Ancjemò o vin di bataiâ par il non de nestre regjon. O vin voie che sedi dome Friûl. Parcè che un non al è cetant che cjalâsi intal spieli e viodi ce che o sin. E co o cjalìn intal spieli o viodin il Friûl nuie di plui e nuie di mancul. Par la cuâl lis peraulis Vignesie Julie no o rivìn ad ore a capì ce che e stan a fâ. Il podê di Vignesie al è finît da un toc, e ce che nus reste aromai a son dome i palaçs e par chel che al inten la peraule Julie, no si rive a cjatâ un segn intes cjartis gjeografichis. Par la cuâl o domandìn che la nestre regjon e sedi clamade Friûl e vonde.
Une altre riflession nus imponi chel che al è capitât in Friûl al Consorzi des Latariis Furlanis, che cumò al è passât di man deventant de Parmalat, e indulà si previôt che a laràn a cjase une vore di lavoradôrs. In Friûl a son aromai cetantis lis fabrichis che a sierin o a riduzin il numar dai dipendents tant che la situazion e devente simpri plui grivie par vie che cetancj lavoradôrs a àn un contrat a scjadince cun paiis une vore bassis. Si che duncje e sarès ore che la cuistion dal lavôr e vignedi cjapade sul seri mudant lis regulis dal zûc e dant la pussibilitât al sisteme di lâ indenant tignint front ae concorence e permitint a cui che al lavore di puartâ a cjase une paie buine par vivi.
Par di plui i sorestants a van ator a dîsi che a tegnin a la mont e che a fasaran alc par jê ma di fat a àn sierât il Tribunâl di Tumieç gjavant tancj puescj di vore e cumò a son daûr a sierâ ancje il prin socors di Glemone in graciis di une riforme sanitarie che e puarte a centralizâ cuasi ducj i servizis intal ospedâl di Udin bandonant i ospedâi di Latisane, Cividât e Glemone, magari cussì no.
O crodin che par i furlans e sedi dome une pussibilitât par saltâ fûr di cheste situazion cetant nereose, deventâ une regjon autonome cjapant a model la Catalogne indulà i catalans a àn a disposizion cetancj mass media inte lôr mari lenghe, e indulà ducj a fevelin par catalan.
E voaltris cuâi proponiments vêso fat pal 2015 ?
Fuarce Friûl !
BON FINIMENT E BON PRINCIPI A DUCJ !
…e un an plen di fortune cun buine lune !
«O ai cirût di volêi ben ae mê tiere furlane, part dal mont, e servintle jê o ai intindût di servî il mont intîr»
Pre Antoni Beline (1941-2007), testament spirituâl, 1992
😎
… une vere ocasion !
E je cualchidun che al vûl comprâsi la Vignesie Julie ?
Nô, ben vulintîr o volaressin vendile, e no stait a vê pinsîrs pal presit parcè si contentìn di pocjis palanchis.
O miôr, podìn ancje vignî in jutori dantle fûr par di bant… alore ce spietaiso a fâus indenant…
e je une vere ocasion !!!
😎
… da Primero a Grau
Dal puint di Primero, dongje Fossalon, e tache la biele piste ciclabile che e mene fintremai a Grau. Cheste piste e je tant biele a fâle cun i patins a rodelis ma in chest periodi daspò, il timpât che al è stât lis setemanis passadis, e je cuvierzude di cetantis fueis dulinvie diviers tocs par la cuâl al è miôr pontâ daurman a Grau li dal parcament indulà si fâs il mercjât 😉
Look at… the photos: Ciclabile di Grado ( lis fotos a son chês insom dal album )
… in Friûl
Gran finâl dal zîr d’Italie in Friûl… sabide, 31.05.2014, il zîr e rive chenti cuntune biele tape da Manià a la mont dal Zoncolan… cumò sul Zoncolan al è mieç metri di nêf ma par sabide al somee che il timp al larà in miôr… domenie, 01.06.2014, pe ultime tape il zîr al partîs da Glemone, tor lis 12H35, par rivâ intal cjâf lûc cjarsolin e al passarà ancje par Atimis, Faedis e Cividât… i coridôrs a saran a Cividât tor lis 13H30…
Mandi a ducj !
Look at… the photos: Cividale del Friuli (UD)
😎
… il leam cun lis nestris lidrîs
Il 3 di Avrîl dal 1077, co il patriarcje di Aquilee Sigjeart di Tengling al ricêf a Pavie la investidure feudâl bande di Indrì IV, al nas il Stât Patriarcjâl furlan, ven a stai la Patrie dal Friûl, une istituzion che e larà indenant fintremai il XVIII secul. Il stât feudâl, une vore plui grant dal Friûl di vuê, tal imprin al jere vuidât dai patriarcjis di divignince todescje e a darà cetant lustri ae nestre tiere tant di fâle deventâ un pont di riferiment economic, politic e culturâl a nivel european. Il pês che e veve la Patrie i à permetût ai patriarcjis di no interessâsi di papis e rês. Di fat Ricart Cûr di Leon chenti al è stât fat presonîr di Gofrêt, tant che al cirive di tornâ viers cjase, di li si dîs che e sedi nassude le conte di Robin Hood.
Si che duncje, cul fat che il patriarcje Sigjeart tal 1077 nol jere plui dome vescul ma ancje cont, e scomence la storie dal Stât indipendent furlan de Ete di Mieç.
Dal 1077 indenant, il Friûl al è un Stât tant indipendent che al à parfin un parlament. Nô o vin i documents di une riunion dal parlament furlan vincj agns prin di chel che i storics talians e inglês a disin che al è il parlament inglês. Dal 1200 nô o vevin za il parlament, ma il nestri nol jere come chel inglês. Chel al veve une sole funzion: che il re nol podeve imponi une tasse e tirâle, cence che i siôrs si metessin dacuardi su cui che al veve di paiale. Nuie altri!
Culì no; culì, intant, il patriarcje al è dome il president e al è obleât a ubidî a ce che il parlament al decît. Seconde robe: tal nestri parlament no son dentri dome siôrs, ma a son ancje lis libaris comunitâts, i comuns, come Udin, Glemone e Cividât. Tierce robe: nissun al po tignî un esercit cence il permès dal parlament.
Il parlament furlan tacât in che epoche li e larâ indenant fintremai tal 1420.
Cumò, daspò 937 agns, in Friûl si fâs fieste par ricuardâ lis nestris lidris…
Fuarce Friûl, simpri !
😎
… ma ogjet no identificât
Cjalant la foto fate a un cjamp di raviçon o ai viodût une robe intal cîl che nol è un avion e nancje un uciel ma e somee a un disc svolant. Co o ai fate la foto o jeri tant cjapât dal smicjâ lis rosiz zalis che no mi soi acuart dal disc se di no o varès provât a fâ un zoom par cirî di viodi di plui dongje ce che al jere, magari cussì no.
Salacor al jere propit un ufo…
😎
… il killer cidin
L’amiant al è stât un materiâl une vore doprât intes costruzions fintremai il 1992 cuant une leç e ‘nd improibive la produzion e la lavorazion ma no la vendite. La sô pericolositât par la salût e jere cognossude fin dal ’30 cuant in Gjermanie a forin fats dai studis indulà si pandeve che al jere un tuessin. Ma cun dut che si saveve che al jere pericolôs si è lât indenant a doprâlu in dut il paîs fin ai agns ’90. E cumò in plui dal problema de malatie che e à colpît ducj chei che a ‘nd son stâts esponûts, si zonte ancje il probleme di cemût smaltîlu.
Di fat a son ancjemò cetancj i lûcs, plui o mancul grancj, che bisugnarès bonificâ. Nô, intal nestri piçul, o podìn dâ un jutori pandint la sô presence, in particolâr in chei câs che a puedin deventâ un pericûl par la int o par il teritori.
Lis fotos, che si cjatin intai coments, a mostrin la situazion indulà al è stât cjatât chest materiâl cetant nereôs, tacant da Punta Sdobba a Fossalon di Grau – GO, indulà si cjate un piçul borc propit inte Riserve Natural de Fôs dal Lusinç, un puest visitât dispès dilunc vie il fin di setemane de int che e à a cjâr la nature.
Se us capite di cjatâ amiant/eternit bandonât intai cjamps o di intivâsi in fabricâts che lu doprin e a son mâl tignûts, viodêt di pandilu cun cualchi foto, visantsi di dî indulâ si cjate il lûc.
Look at… the photos: Amianto in Friuli
… @ Buri – Udin
Il progjet SPAC e presente inte biele suaze de Vile Di Toppo Florio in vie Morpurgo 8 a Buri (UD), ae 19.30 di cheste sabide 01 di Març 2014, la mostre di arts visivis “Motivi di Famiglia” pe cure di Paoli Toffolutti. I zovins artiscj che a cjaparan part inte mostre a ciraran di frontâ il teme dal mudament de famee partint da chê patriarcâl par rivâ a chê fate di une sole persone, scrusignant il significât dai rûi di pari, mari e fi dentri di un gnûf concet di famee in cercje di dirits par lis cubiis di fat, i matrimonis jenfri lis cubiis dal stes gjenar e fintremai une comunitât slargjade, di fat une detule in Afriche e dîs che par fâ cressi ben un frut e covente dut il paîs. Aes 18.00, prin de scree de mostre, e sarà fate une babade sul teme cun diviersis personis, tant che, aes 20.00 e sarà un moment dedeât al bal contemporani cun la partecipazion dal trop Etoil3. Ae 20.30 si podarà viodi la mostre indulà si cjatin 125 oparis fatis da ben 45 artiscj, e daspò, par finî in bielece la serade, al sarà un licôf.
La mostre e larà indenant fin al 30 di Març 2014 e si podarà viodi intal orari sabide 16.00 – 19.00 , domenie 11.00-13.00, 16.00-19.00.
O sperìn che un teme cetant delicât e sedi frontât e disvilupât presentant ducj i ponts di viste par vie che dome cussì e vignarà stiçat un dibatiment culturâl cence prejudizis e une vore positîf pe dute le comunitât.
Mandi a ducj !
😎
… la crudêl zobja grassa
Tal 1511 la Joibe Grasse e colave juste ai 27 di Fevrâr e, ta chê zornade, si invià il riviel plui grues de storie dal Friûl.
Stiçats de false gnove, butade fûr di Toni Savorgnan, che i filoimperiâi a jerin rivâts a Pradaman, cetancj contadins plens di marum a tacarin un riviel cuintri dai nobii udinês. La prime cjase a colâ e fo propit chê dai Della Torre (i Troians), che a stavin de bande dai nobii e dai borghês.
In bandis di vuerilie, i contadins a cjaparin, a meterin a sac e a brusarin cjistiei e palaçs ator par dute la Patrie tant che chei di Vilalte, Murùs, Çopule, Voleson, Spilimberc, Colorêt, Susans, Madrîs, S.Denêl, Feagne, Tarcint e v.i. A bonâ il dut a rivarin il taramot dai 26 di Març che al sdrumà il cjistiel di Udin e la gjandusse che a faserin miârs di muarts.
Il riviel al fo inneât tal sanc, ma lis comunitâts furlanis a cjaparin cussience de lôr fuarce. Une fuarce che ur permetè di tratâ la lôr poie militâr a Vignesie daûr dal rispiet dai lôr dirits e che, cualchi an plui tart, e fasè nassi la Contadinance, orghin rapresentatîf des comunitâts rurâls cence avuâi in Europe. Inalore, par nô furlans, chê dai 27 di Fevrâr, e je la date miôr par celebrâ la Zornade Furlane dai Dirits.
A cheste zornade, che chest an e cole propit di joibe cetant che 503 agns indaûr, radio Onde Furlane e dedearà lis trasmissions dal 27 Fevrâr 2014 par ricjatâ cussience e braure di cui che o sin, par no dismenteâ che i furlans a àn savût lotâ pai lôr dirits.
Fuarce Friûl, simpri !
😎
… @ Universitât dal Friûl (UD)
A Udin inte sale dal Tiepolo, palaç Caiselli, intal androne Florio, 2, miercus 26 di Fevrâr 2014 aes 15.00 e sarà la cunvigne:
Tutele e valorizazion dal paisaç e dal colôr de culture furlane.
La cunvigne e je inmaneade dal Cirf cun la poie dal Club Unesco di Udin.
Plui informazions: Tutele e valorizazion dal paisaç e dal colôr de culture furlane
…incuintri a Remanzâs
Inte sale conferencis lì de galarie Comunâl di Art “A. Galliussi” a Remanzâs in place Paolo Diacono, 16, vinârs 21 di Fevrâr 2014 aes 20.30 il docent de Universitât dal Friûl Simone Del Fabbro e fevelarà di raspulis.
… a Remanzâs
Inte sale conferencis lì de galarie Comunâl di Art “A. Galliussi” a Remanzâs in place Paolo Diacono, 16, vinârs 7 di Fevrâr 2014 aes 20.45 il gjeolic Andrea Mocchiutti e fevelarà di: Aghis e Gjelogjie de Alte Plane Furlane


text:
SUNÂ@FOLKEST: SELEZIONS DAL VÎF A SAN PIERI IN CARIAN, VERONE
Ancje chest an li de Fontana ai ciliegi di San Pieri in Carian, in provincie di Verone si son tignudis lis selezions dal concors Sunâ@Folkest. Nol è stât facil il lavôr de jurie, direte dal diretôr di Folk Bulletin, Nicola Cossar, cun Enrico de Angelis, Alessandro Nobis, Andrea Del Favero e Gianni Martin; la bravure di ducj chei che a àn ’sunât e je state grande.
Prima serade ai 20 di Zenâr: vincidôrs i Alzamantes di Bergamo cul rafinât hard folk; seconts sedi Ajde Zora, une formazion di balkan gipsy music di Padue sedi i Swingari, un cuartet de Emilie che al messede cun elegance swing e klezmer.
Seconde serade ai 27 di Zenâr: prins i Mi linda dama, un progjet centrât ’su le musiche sefardite. Seconde Martina Iori, una cjantautore une vore zovine de Val di Fasse; tierce Menagrama folk rock band, una gruesse formazion lombarde, cuntun sound che al somee tant a chel di Davide Van De Sfroos.
Lei il resocont da serade ’su Folk Bulletin:
http://www.folkbulletin.com/’suonarefolkest-selezione-dal-vivo-di-san-pietro-in-cariano-ve/
Mi Linda Dama


text:
La vie si fâs cjaminant
Cualchi mesut indaûr us ai ricuardade une poesie di Antonio Machado "Caminante, no hay camino"...
Cu la consulence di Sandri, mi soi permetût di provâ a voltâle par furlan, no cence cualchi dificoltât.
Us e propon e dapît us met ancje un video di scoltâ a dut volum...
Viandant, a son lis tôs olmis
la vie e nuie altri;
Viandant, no je une vie
la vie si fâs cjaminant.
Cjaminant si fâs la vie,
e butant il voli indaûr
si viôt il troi che mai plui
no si à di tornâ a passâ.
Viandant no je une vie
dome riis blancjis tal mâr.
Us ricuardi che se o vês voie di lei il gno libri "Sul Troi di Aquilee" o podês mandâ une mail a info@glesiefurlane.org


text:
Ai 30 di Jugn dal 2006 la Zonte regjonâl e nomenave un grup di lavôr cu la incarghe di meti jù une propueste di leç organiche su la lenghe furlane che e les a inzornâ chê regjonâl dal ‘96 e che e proviodès i imprescj par meti in vore chê statâl dal ‘99. In realtât, de nomine dai membris dal grup ae incarghe formâl par podê tacâ i lavôrs a saressin passâts, sù par jù, altris doi mês. A un an di distance, cualis sono stadis lis gnovis plui significativis pal furlan?
Tal zîr di sîs mês, il grup di vore al veve prime metût jù des liniis di indreçament che la Zonte e veve fatis buinis e po, su la fonde di chês, e veve svilupât il test complet de propueste. La Zonte, dut câs, e veve decidût di modificâ il test in maniere cussì pesante che si vevin dai pas indaûr rispiet ae leç 482 dal ‘99 e fintremai ae 15 dal ’96. Cheste decision e veve jevât la proteste de plui part des associazions e des istituzions impegnadis te promozion de lenghe furlane: une proteste che si veve podût scoltâ in maniere clare ancje intant des audizions clamadis dongje de VI Comission dal Consei regjonâl.
APONTAMENT A SETEMBAR_Dongje de propueste di leç rivade de Zonte, la Comission e veve pes mans ancje doi tescj specifics sul insegnament dal e par furlan (un prontât de Comission Obietîfs Didatics de ARLeF e presentât in maniere trasversâl di cuatri conseîrs regjonâi, e un altri fat indenant de Leghe Nord). Po si veve zontade ancje une propueste rivade di Forza Italia. Par cirî di rivâ a di un test unic, la Comission e veve duncje nomenât un Comitât stret che al veve po finît il so lavôr tor dai ultins di Lui. Come test di riferiment e jere stade cjapade la propueste de Zonte, ma intant dai lavôrs, in gracie de pression fate di istituzions e associazions furlanis, diviers articui dal test a son stâts comedâts almancul un pôc. Dut câs, su doi ponts no si à rivât a cjatâ une maiorance dentri dal Comitât: l’ûs dal furlan come lenghe veicolâr te scuele e il teritori là che la leç e larà metude in vore. Cuestions che la Comission al complet e je clamade a frontâ in Setembar.
Propit chestis dôs cuestions (ma ancje altris aspiets, come chel de lenghe standard che la propueste nancje no i faseve riferiment) a son stâts al centri dal dibatit che si à svilupât fûr dal Consei regjonâl. Di fat, une part de stampe locâl, massime chê triestine, e à tacât a soflâ su la cuestion, dant spazi a une schirie di intervents di politics, sindacaliscj, e v.i. che a cjapavin posizion cuintri di ogni tentatîf seri di meti adun une leç di politiche linguistiche pal furlan. Si trate di intervents che dispès a rapresentin un mismàs di lûcs comuns cuintri de lenghe furlane e là che une part dal mont politic dal Friûl VJ no à vût pôre di mostrâ la sô muse plui reazionarie.
IL LEAM CU LA LENGHE_Cheste campagne antifurlane, dut câs, e mostre benon trop lontan che al è dal sintî dai furlans cui che le puarte indenant. Cun di fat, tai studis sociolinguistics fats tai ultins agns, i citadins dal Friûl a àn mostrât di jessi simpri plui leâts ae lôr lenghe proprie. Il dât al è stât marcât inmò une volte di un studi dal CIRF de Universitât dal Friûl presentât in Lui. Inte ricercje, si conferme che la plui part de int (80%) e je a pro dal furlan te scuele, ma soredut che la lenghe e je judicade moderne, buine di esprimi cualsisei argoment e sintude come une ricjece, ancje dai plui zovins.
Che i furlans a vedin simpri plui cussience dal valôr de lôr lenghe, dut câs, si lu à capît ancje in altris ocasions. Par esempli tune cunvigne inmaneade de cooperative Serling in Jugn, là che si à mostrât il valôr che une lenghe minoritarie e pues vê ancje dal pont di viste dal svilup economic e ocupazionâl. Trop che la lenghe e sedi impuartante ancje pai furlans intal forest si lu à viodût, par esempli, inte suaze dal incuintri inmaneât dal Ent Friûl pal Mont ai prins di Avost e te cunvigne metude adun in Mai de Comunitât Culinâr cu la cooperative “Informazion Furlane” su lenghis minoritariis, media e emigrazion.
In sumis, la societât furlane e cjale indenant e tal so avignî e viôt une lenghe furlane plui fuarte, invezit une part de classe dirigjente regjonâl e cjale indaûr cence rindisi cont di trop lontane che e je dal sintî dai furlans e trop lontane che e je di chê Europe che pûr e je simpri pronte a riclamâ a ogni pît alçât.
IN TELEVISION_In Setembar, intant, al è previodût un incuintri in regjon par viodi di tacâ a meti in vore la leç 482 ancje te radiotelevision publiche. Un risultât che al diven de pression continuative metude in cjamp des associazions e des istituzions furlanis, ma che al è dome un prin pas tune bataie che e sarà inmò lungje.
Il 2007 dal furlan: un belançCarli Pup
Ai 30 di Jugn dal 2006 la Zonte regjonâl e nomenave un grup di lavôr cu la incarghe di meti jù une propueste di leç organiche su la lenghe furlane che e les a inzornâ chê regjonâl dal ‘96 e che e proviodès i imprescj par meti in vore chê statâl dal ‘99. In realtât, de nomine dai membris dal grup ae incarghe formâl par podê tacâ i lavôrs a saressin passâts, sù par jù, altris doi mês. A un an di distance, cualis sono stadis lis gnovis plui significativis pal furlan?


text:
Une composizion
par dâi anime e cûr ae Cjargne
Si invie cun chest numar une rubriche musicâl par investigâ i sunôrs, lis peraulis e lis melodiis plui preseadis, amadis, rapresentativis de Patrie dal Friûl. Lant propit a cirî, studiant, domandant, coinvolzint esperts, apassionâts, cultôrs e diretôrs di bandis, corâls, cjantôrs, musiciscj. Cussì di podê sondâ cuale che e je in dì di vuê, o di tradizion, la cjançon, la composizion plui sintude e cjantade di ogni determinade comunitât dal Friûl, sedi orientâl che ocidentâl, de mont ae plane ae marine. Un compendi di furlanetât musicâl cun ogni mês une cjante, une composizion, gnove o vecje nol impuarte, ma che e sedi soredut sintude e mantignude di ogni clape de Patrie dal Friûl.
Un viaç apassionât che al tache de tiere di Cjargne cuntune composizion no propit storiche, ma anzit pluitost resinte, componude tal 2001 e presentade la prime volte in chel stes an pe Fieste di Sant Martin, patron di Tumieç, tal Domo, cun tant di orchestre e ben trê corâls: di Paulâr, Tumieç e Paluce. L’autôr de musiche e dal test al è il cjâr mestri e compositôr Giovanni Canciani, grandissime figure de culture in Friûl, che al è mancjât ai 19 di Dicembar dal an passât. Come che lui stes al à contât, chest imni de Cjargne, intitulât “Carnorum Regio”, al à scrit di butade e la struture, sore di un implant armonic par côr a cuatri vôs, une grande orchestre e soliscj, e ricalche la ande des melodiis popolârs, duncje di intuizion imediade e cetant facile di memorizâ.
Une cjantose che e à subit cjapât tal profont il cûr e lis orelis de int, in virtût de sô grandece costrutive, di impat sigûr, e tal stes timp par vie de cualitât rare di rivâ a jessi subit familiâr, e duncje che ducj le puedin cjantâ. L’imni al cjape il titul di un scrit di Plinio il Vecjo che, inte “Naturalis Historia”, al conte de Carnorum Regio, la regjon dai cjargnei, che un altri tant che Tito Livio al dîs bagnade de aghe, e duncje si rive a considerâ che la colonie di Aquilee e jere stade derivade o ben fondade su pe Carnorum Regio, che inte protostorie e cjapave dentri dut il Friûl.
Il mestri Canciani plui voltis al à declarât – ancje a mi che o scrîf – che cheste composizion e à la intenzion di dâi anime e cûr ae Cjargne inte sô interece, di là dai cjampanilisims. E je ancje une sorte di provocazion ae politiche dal teritori, dispès masse disinteressade a risolvi pardabon i problemis de mont.
“Carnorum Regio” al è ancje il titul dal cd jessût tal 2003 indulà che in plui dal “Imni de Cjargne” a son contignudis altris grandis composizions di Canciani, tant che il “Kyrie Solemnis” par Sant Ilari, patron de Cjargne.
“Carnorum Regio” al ven cjantât e sunât di plui o mancul dutis lis corâls e bandis cjargnelis in variis ocasions; e je resinte la propueste, no inmò uficiâl, di usâ chest imni ancje par vierzi lis partidis dal campionât cjargnel di balon. ❚
Alessio Screm


text:
“Il timp e il cûl al fâs ce che al vûl”, e dîs une detule popolâr. E chest an, almancul il timp o savìn ce che al è daûr a fâ. Une stagjon strambe che e je daûr a meti in prove in maniere serie la sorevivence dal turisim in regjon. Dai mârs aes monts, tra i operadôrs al è dut un lamentâsi: Lignan al fâs i conts cun presincis sdrumadis, a Fors di Sore – robe mai viodude – un albierc al siere in plene stagjon. E in dut chest, esponents de Zonte regjonâl che a anunziin che a vuelin fâ di Triest l’hub dal turisim regjonâl.
Ce sucedial? Intant, fevelìnsi clâr, la crisi dal turisim in Friûl-VJ e pues jessi sì influençade – e ancje in maniere pesante, se o volìn – dal timp crût. Ma no je dal sigûr la uniche reson, se o considerìn che (e a son dâts Istat) lis presincis dai turiscj talians a son caladis dal 23% dal 2010 al 2013, cuntun crac dal 18,5% dome l’an passât; la medie des gnots passadis in struturis ricetivis e je passade di 4,3 a 3,8 e si pues consolâsi dome regjistrant che in totâl i turiscj talians e forescj rivâts tai agns considerâts, al cres dal 3% e che, propit grazie ai forescj, la diminuzion complessive des gnots gnots passadis in struturis ricetivis dal 2010 al 2013 e à segnade une flession “dome” dal 9,5% (-10,9% l’an passât).
Ma si trate di presincis simpri di plui di scjampon; e che, a limitâ i dams, a sedin soredut i forescj, al è dimostrât di une altre indagjin Istat, chê su “I viaçs dai talians”, che e dîs che la capacitât dal Friûl-VJ di tirâ dongje int sul marcjât interni si sarès adiriture smiezade: dal 2012 in dut a son rivâts di chês altris regjons mancul di un milion di turiscj cuintri i 2,1 milions dal 2008. Il dât – che al rivuarde ducj i gjenars di prenotazion par passâ la gnot – e je ancjemò plui grivie se si considere che su lis vacancis di passe cuatri gnots, la diminuzion e sarès adiriture dal 74%.
E chei che a patissin di plui a son lis grandis localitâts turistichis, il mâr in particolâr, che l’an passât al à regjistrât une flession des gnots tor dal 13%, cuintri il 5% di chês altris zonis. Cumò, al è clâr che il dât nol pues che jessi preocupant, in prospetive, ancje in tiermins di conseguencis economichis e ocupazionâls (pensait dome al efiet su dut l’indot e sul compart dal agroalimentâr, par esempli), soredut se si considere che il turisim regjonâl al è “fat” pai trê cuarts di Lignan e Grau: in sumis, il grues dai volums – e des jentradis – al ven des dôs localitâts marinis. Par chest al sune strani sintî a fevelâ di Triest tant che “hub” dal turisim regjonâl. Se ancje si ves voie di afidâsi a cualchi grande nâf di crosere in plui – e no si pues pensâ dal sigûr che Triest e podedi competi cun Vignesie e duncje fâ “dirotâ” cuissà ce trafics – i numars a saressin dut câs piçui. Il splendit isolament fat sù tor dal aeropuart di Roncjis di Monfalcon, fin cumò no bon di strenzi aleancis strategjichis cun altris realtâts, dal sigûr nol jude a clamâ dongje flus turistics: nol è paiant beçonons un colibrì piturât – ricognossût tant che “simbul dal Friûl-VJ” di ducj (?) – suntun avion di une compagnie taliane che si pues sperâ che i turiscj si fermaran cualchi gnot di plui. Al massim, si pues ispirâ che a scjampin ancje chei colibrîs restâts in zone…
Se no si pues ignorâ il pês di Grau e Lignan sul belanç turistic complessîf regjonâl – e al sarès il câs di sburtâ invistiments par miorâ e inovâ l’appeal di chestis localitâts e des lôr struturis ricetivis e no dome – al sarès forsit il câs di cjalâ in maniere serie aes potenzialitâts di un ambient eterogjeni e no simpri valorizât pal miôr. Pensait ae Lagune di Lignan e Maran, o a une mont masse dispès ignorade e bandonade al so destin (i boscs che si slargjin e a scjafoin i comuns a son un esempli emblematic); o a realtâts tant che Aquilee e Palme o ai “tesaurs” de enogastronomie regjonâl…
O sin plens di “hub”: baste dome volê valorizâju. Sigûr al è che se po – come che al è sucedût di resint – o penalizìn i turiscj forescj fasintjur multis saladis parcè che no àn fat il biliet dal tren parcè che lis stazions a son sieradis – sieradis, tignît presint –, ma i controlôrs a son inflessibii, beh, preparìnsi parcè che, cence un ninin di sintiment, nissun “hub” nol podarà mai judânus. ❚
Linux
Par plasê, sintiment! Prime che il turisim al mueri scjafoiât............
“Il timp e il cûl al fâs ce che al vûl”, e dîs une detule popolâr. E chest an, almancul il timp o savìn ce che al è daûr a fâ. Une stagjon strambe che e je daûr a meti in prove in maniere serie la sorevivence dal turisim in regjon. Dai mârs aes monts, tra i operadôrs al è dut un lamentâsi: Lignan al fâs i conts cun presincis sdrumadis, a Fors di Sore – robe mai viodude – un albierc al siere in plene stagjon. E in dut chest, esponents de Zonte regjonâl che a anunziin che a vuelin fâ di Triest l’hub dal turisim regjonâl.


text:
Nissun al podarà mai savê cun sigurece ce che al è sucedût te cjamare di consei che e à burît fûr la sentence de Cort Costituzionâl n. 159/09; sentence che e à ritignudis fondadis, in vie definitive, cuasi dutis lis censuris fatis dal guvier a cualchi disposizion de L. R. 29/07 di tutele e di promozion de lenghe furlane.
NO JE STADE FACILE_ Nol somee, dut câs, che e sedi stade une cjamare di consei facile. Come che ducj a puedin lei te epigrafe de sentence, il relatôr de cause – il famôs costituzionalist professôr Ugo De Siervo, autôr di un dai plui grancj manuâi di dirit costituzionâl che si studiin tes universitâts –, daspò vê curât la cause par plui di un an e vê tignût la sô relazion esplicative par preparâ la udience di discussion finâl dal ricors di impugnazion statâl de leç regjonâl, nol risulte autôr de motivazion de sentence. Sentence che, cemût che al è stât evidenziât ancje su internet subit daspò la sô publicazion (cirît su Google «lingua friulana corte costituzionale»; mi permet di citâ un gno coment, une vore tecnic, sui ponts juridichementri plui delicâts), e puarte un dispositîf une vore problematic, fondât su interpretazions no mancul problematichis. E je une sentence che e viôt tant che redatôr, rispiet al relatôr referent de cause, un altri judiç, vâl a dî Paolo Maria Napolitano, che al à scrit materialmentri i argoments di justificazion de decision.
PRASSI E STRANETÂTS_ Di fat, ducj a àn di savê che te prassi de Consulte, ancje par economie di lavôr, e tocje cuasi simpri al stes e identic judiç, nomenât relatôr te fase introdutive dal procediment ancje in considerazion dal so curriculum e des materiis che plui al è espert, fâ di redatôr de motivazion daspò la decision colegjâl, cjapade tal segret scuasit religjôs de cjamare di consei.
Se, tal nestri câs, il relatôr nol à scrit ancje la motivazion de sentence, alc di grues al à di sei sucedût, ta chê cjamare di consei.
I cuindis judiçs, su ogni cuistion a fevelin ma, in sumis e insom, a votin. Prin il relatôr (che al cognòs miôr lis cjartis de cause); daspò chei altris judiçs par ordin di etât; in fin il president. Un relatôr che al reste in minorance, se al reste ancje cunvint de sô idee, la sentence no le scrîf, e al lasse, o al domande, che la Cort e fasi scrivi la motivazion a un altri coleghe. Forsit il relatôr (e vicepresident de Cort) De Siervo, nol à volût jessi responsabil di une sentence che nol veve conseât, e che nol condivideve.
No lu savarìn mai par sigûr. Ma cui che al à studiât la cause, e in primis l’avocat de Regjon professôr Giandomenico Falcon (che tant e tant, ancje di resint, al veve vint in Cort Costituzionâl pe Regjon), si spietave une decision e une motivazion che a varessin ancje podût jessi une vore diferentis.
TRADIZION BIZANTINE E TRADIZION ANGLOSASSONE_ Daûr de tradizion procedurâl de jurisdizion latine (e anzit bizantine) continentâl, ancje lis sentencis dai orghins judiziaris colegjâi a somein invezit monolitichis, univochis, pacjifichis (i sorestants atuâi de Regjon a disaressin «proviodudis, scontadis, inevitabilis»), daûr dal model teoric di Montesquieu che al viôt il judiç tant che semplice e mecaniche «bocje de leç» (e che no i crôt plui nissun, almancul di chei che a cognossin cemût che al funzione in concret un tribunâl).
I juriscj anglofons, che ur plâs di plui il sens pratic, no si scandalizin invezit a lei tes sentencis, massime in chês des corts superiôrs, ancje lis dissenting opinions (opinions contrariis, N.d.r), lis ricostruzions e lis soluzions alternativis des cuistions juridichis di bande dai judiçs che a àn pierdût. Ancjemò plui, cuant che lis cuistions a son tantis e tant problematichis.
Pecjât no podê lei te sentence, e meditâ, ancje la opinion dal professôr Ugo De Siervo.
La sentence, di fat, no je un totem monolitic. E somee anzit plui democratiche se e presente, fûr dal segret de cjamare di consei, ancje la dissenting opinion. Su chest pont, il Regolament pai judizis de Cort Costituzionâl al larès riformât. Ancje se i Stâts Unîts no son dal sigûr il miôr dal monts pussibii, a disin in Americhe: «Justice has not only to be done, but also to be seen to be done» (No si à dome di fâ justizie, ma si à ancje di viodi che e je stade fate n.d.r.).
Nus pâr che lu disi ancje la nestre stesse Costituzion, dulà che e previôt che la justizie e sedi aministrade tal non dal Popul Talian (sede de sovranitât e costituît ancje di citadins che a fevelin une o plui lenghis diferentis rispiet a chê uficiâl) e che ducj i proviodiments jurisdizionâi a àn di jessi motivâts (par finalitât di publicitât, justificazion e comprension, ma ancje a garanzie dai dirits di critiche legjitime e motivade).
Di fat, la critiche aes sentencis no je une mancjance di rispiet ma un contribût a un lôr studi daûr de metodologjie dai classics grêcs e romans antîcs, di Aristotele a Ciceron, secont une metodologjie dialetiche fate – prime de ete jeratiche dai bizantins – juste apont di sintesis, che a puedin nassi a condizion che si presentin no dome tesis, ma ancje antitesis.
Luca Campanotto
dotôr praticant legâl dal Foro di Udin
SPECIÂL – Tai segrets de cjamare… di consei............
Nissun al podarà mai savê cun sigurece ce che al è sucedût te cjamare di consei che e à burît fûr la sentence de Cort Costituzionâl n. 159/09; sentence che e à ritignudis fondadis, in vie definitive, cuasi dutis lis censuris fatis dal guvier a cualchi disposizion de L. R. 29/07 di tutele e di promozion de lenghe furlane.


text:
La vision di Abdie
1 Vision di Abdie.
Il Signôr al dîs cussì par Edom:
O ài sintût un mes dal Signôr
e un mes al è stât mandât framieç dai forescj:
“Jevait sù! Marcìn cuintri di chest popul!
In vuere!”.
La sentence cuintri di Edom
2 Ve, jo ti fâs deventâ piçul framieç des gjernaziis:
tu sês propit butât par tiere!
3 La supierbie dal to cûr ti à imbroiât.
Chel ch’al è a stâ tai forans dai crets,
chel ch’al è lât a stâ in alt,
al ripet dentri di sè:
“Cui podaraial tirâmi jù?”.
4 Se tu vâs in sù come l’acuile
e se ancje tu metis il to nît tes stelis
jo ti fâs vignî jù di lassù
– sentence dal Signôr! –.
Edom al è fruçât
5 Se i laris a plombin dentri li di te,
o chei ch’a van a rafâ vie pe gnot,
– e tu tu stâs li cence scomponiti! –
no robino forsit ce che ur sta ben?
S’a vegnin chi di te i vendemadôrs,
no ti lassino dome i raspolons?
6 Ce ben che a àn sgarfât Esaù,
e scrusignât par ducj i siei camarins!
7 Ti àn tornât a parâ indaûr fint al confin;
ducj i tiei aleâts ti àn imbroiât.
Ti àn vinçût i tiei amîs,
ti tindin la vuate
chei che a mangjn a la tô taule.
– E lui nol capìs propit nuie! –.
8 In chê dì
– sentence dal Signôr –
no pararaio forsit jù i saveons di Edom,
l’inteligjence de mont di Esaù?
9 I tiei valorôs a saran gafâts de pôre, Teman,
par che ogni om al sedi fat sparî de mont di Esaù.
Lis colpis di Edom
10 Pal maçalizi, pe violence
cuintri di to fradi Jacop,
tu sarâs cuvierzût di vergogne
e tu sarâs svinidrît par simpri.
11 La dì che tu stavis in bande par to cont,
i forescj a rafavin dute la sô robe,
forescj a plombavin dentri pes sôs puartis
e a tiravin a bruscjete Gjerusalem:
tu jeris ancje tu, come un di lôr.
12 No sta cjalâ cun gjonde la zornade di to fradi,
la dì de sô disgracie!
No sta gjoldi parsore dai fîs di Gjude
te dì de lôr ruvine!
No sta spalancâ la tô bocje
te dì de tribulazion!
13 No sta passâ la puarte dal gno popul
te dì dal so fruç!
No sta cjalâ ancje tu cun gjonde la sô disgracie
te dì dal so fruç.
E no sta slungjâ la çate parsore de sô robe
te dì dal so fruç.
14 No sta metiti sul slambri
par maçâ chel ch’al cîr di scapolâle;
no sta fermâ chel ch’al cîr di scjampâ
te dì de tribulazion!
15 Parcè che la zornade dal Signôr e je dongje
cuintri di dutis lis gjernaziis.
Ce che tu âs fat, ti sarà fat a ti,
lis tôs voris a tornaran a colâ sore dal to cjâf.
Gjerusalem e varà la rivincite
16 Propit! Come ch’o vês bevût su la mê sante mont,
cussì dutis lis gjernaziis a bevaran par simpri.
A bevaran, s’incjocaran, a deventaran
come che no fossin mai stadis.
17 Ma su la mont di Sion al restarà cualchidun
– e al sarà un lûc sant –
e la cjase di Jacop e brincarà chei che le àn cjapade.
18 La cjase di Jacop e sarà il fûc
e la cjase di Josef la flame;
la cjase di Esaù come la stope
i daran fûc e le fasaran sparî.
Nol restarà nancje un de cjase di Esaù!
Il Signôr al à fevelât.
Il gnûf Israel
19 Chei dal Negheb a paronaran la mont di Esaù,
e chei de Sefele la tiere dai filisteus;
a paronaran la tiere di Efraim e di Samarie
e Beniamin al paronarà Galaad.
20 I esiliâts di chês schiriis, i fîs d’Israel,
a cjaparan Canaan fint a Sarefte
e i esiliâts di Gjerusalm ch’a son in Sefarad
a cjaparan lis citâts dal Negheb.
21 A laran sù vitoriôs su la mont di Sion
par fâ sentence de mont di Esaù.
E il ream al sarà dal Signôr.


text:
Musichis strambis, suns che a rimandin a altris culturis. In cierts câs, lenghis mai sintudis. Ma inmagantis. Tant inmagantis di rivâ a sburtâ i tocs musicâi in classifiche e fâju deventâ sucès internazionâi.
I TAZENDA_ Se si pense dome al festival di Sanremo – che al reste la uniche vetrine musicâl taliane nomenade tal forest – al ven indiment il câs dai “Tazenda”, il grup sart che al gjoldeve de colaborazion di Pierangelo Bertoli e che, fuart di une gnove clausule dal Regolament, al à doprade la lenghe sarde par proponi “Spunta la luna dal monte” (version taliane de lôr “Disamparadose”) e, l’an dopo, “Pitzinnos in sa gherra”, scrite cun Fabrizio De André. De stesse clausule a àn gjoldût i plui piturâts “Pitura freska”, che tal 1997 a àn cjantât “Papa nero” in dialet venit. Meteore, a Sanremo Giovani tal 1993, ancje il grup che al doprave la fevele di Asti, i “Farinei dla brigna” (i galiots dai brundui): masse inovatîfs e duncje subit fats fûr.
VIE PE EUROPE_ E sul front internazionâl, cemût dismenteâ la cuarnamuse eletriche dal asturian Hevia, che al sunave dome e nol diseve peraule? Tal 1998 al à publicât il prin album “Tierra de nadie” (jessût cul titul “No Man’s Land” in cualchi paîs), che dome in Spagne al à vendût un milion di copiis. Di citâ ancje il cjant gregorian, che secont il progjet discografic “Enigma”, al è stât tornât a lei in clâf pop e house. Musichis etnichis, sonoritâts scuris, spirituâls e musichis sacris, dentri dal album MCMXC a.D., deventât une piere miliâr de musiche “New age”. Si sin impratichîts ancje cul grêc, recitât dal filosofi Manlio Sgalambro in “Di passaggio” (1997) di Franco Battiato.
Lis lenghis dal Est a son invezit chês plui refudadis de discografie. Un esempli su ducj. Tal 2003, trê fantacins – i O-zone – a jessin cuntun toc destinat a butâ jù il mûr di chel che nol rivave a sei scoltât ancje viers soreli a mont. Si intitule “Dragostea din tei” e al ven publicat dome in Moldavie e in Romanie. Ma l’an dopo, al à il bot european par cure di une soubrette, une cierte Haiducii. L’an passât, la stesse cjançon e je stade adiriture campionade di Rihanna e T.I. par “Life your live”. Bis.
SANREMO PLUI TERITORIÂL_ Vuê che si fevele di lenghis regjonâls, si pense adiriture a di un festival di Sanremo ancjemò plui viert aes espressions teritoriâls e locâls, cuntune sezion ad hoc dentri tal concors. Tantis lenghis in gare, par sielzi la “vere” cjançon plui biele dal Paîs. In timps di magre, i discografics si zuin ancje cheste cjarte, par rilançâ la kermesse. Ma no le viodarìn in tele, presentade de Clerici: e sarà une manifestazion paralele di contorni.
Oscar Puntel
SPECIÂL – I sucès musicâi des lenghis mancul pandudis............
Musichis strambis, suns che a rimandin a altris culturis. In cierts câs, lenghis mai sintudis. Ma inmagantis. Tant inmagantis di rivâ a sburtâ i tocs musicâi in classifiche e fâju deventâ sucès internazionâi.


text:
Baretis fracadis sul cjâf – une copule, un panama o un cjapiel etiope – maiutis coloradis e musis sveltis. I Luna e un Quarto, i siet zovins di Muçane vincidôrs dal Premi Friûl 2010, a vivin il palc come che a vivin la musiche: cun gust. Ancje cumò che a son deventâts “grancj” cul prin disc publicât cu la etichete Musiche Furlane Fuarte. “Basse pression” al partìs apont de Basse “che o respirìn ducj i dîs” par finî in Afriche e in viaçs lontans “cuntun voli sul mont”, parcè che la Basse “nus caraterize ma tal stes timp nus strenç”, a contin. Simpri cuntun voli concret viers la vite di vuê, a cjantin ancje par esempli di smeti di cori e di polsâ intune simboliche “amache” o di no fâsi imbambinî de television. Impegnâts fûr de sene te comunitât locâl: un di lôr in particolâr, il mitic “Balute”, al è conseîr comunâl a Muçane par une liste civiche – etât medie 23 agns – e stait sigûrs che ancje li si fasin sintî. La gjenuinitât di cheste formazion cence masse regulis ni struture, e je la sô fuarce: sù e jù pal Friûl ju clamin a sunâ dal vîf dulà che a fasin “il disastri” e dulà che ju spietin jù dal palc pal “tierç timp”. Timp fa, ju vevin invidâts a un concors di chei un pôc impicotîts, di chei dulà che tai camarins si fevele a basse vôs; si son cjalâts ator, a àn spietât cualchi minût e po dopo si son metûts a sunâ daûr des cuintis intune jam session improvisade, come par dî: sù mo fantats, relax!
Natascia Gargano
CULTURE – Basse pression cui Luna e un Quarto............
Baretis fracadis sul cjâf – une copule, un panama o un cjapiel etiope – maiutis coloradis e musis sveltis. I Luna e un Quarto, i siet zovins di Muçane vincidôrs dal Premi Friûl 2010, a vivin il palc come che a vivin la musiche: cun gust. Ancje cumò che a son deventâts “grancj” cul prin disc publicât cu la etichete Musiche Furlane Fuarte. “Basse pression” al partìs apont de Basse “che o respirìn ducj i dîs” par finî in Afriche e in viaçs lontans “cuntun voli sul mont”, parcè che la Basse “nus caraterize ma tal stes timp nus strenç”, a contin. Simpri cuntun voli concret viers la vite di vuê, a cjantin ancje par esempli di smeti di cori e di polsâ intune simboliche “amache” o di no fâsi imbambinî de television. Impegnâts fûr de sene te comunitât locâl: un di lôr in particolâr, il mitic “Balute”, al è conseîr comunâl a Muçane par une liste civiche – etât medie 23 agns – e stait sigûrs che ancje li si fasin sintî. La gjenuinitât di cheste formazion cence masse regulis ni struture, e je la sô fuarce: sù e jù pal Friûl ju clamin a sunâ dal vîf dulà che a fasin “il disastri” e dulà che ju spietin jù dal palc pal “tierç timp”. Timp fa, ju vevin invidâts a un concors di chei un pôc impicotîts, di chei dulà che tai camarins si fevele a basse vôs; si son cjalâts ator, a àn spietât cualchi minût e po dopo si son metûts a sunâ daûr des cuintis intune jam session improvisade, come par dî: sù mo fantats, relax!


text:
Grandis novitâts chest an pal Premi San Simon, che al cambie piel. Pe prime volte di 38 agns in ca, il premi plui prestigjôs de Regjon – che al pant la lenghe furlane tant che mieç di espression narative vivarose e dinamiche – nol acetarà romançs: chest parcè che il concors al à sielzût di deventâ bienâl e di lâ incuintri a une inovazion pardabon rivoluzionarie. Chest an si fâs indenant cun dôs sezions: di une bande la racuelte di contis cuntun minim di 100 mil batudis, di chê altre, novitât in assolût, il curtmetraç, incentrât su la interpretazion libare dal teme La crosere, che al cjape ispirazion dal toponim di Codroip di divignince latine Quadruvium, crosere di cuatri stradis.
I romançs a tornaran in sene l’an che al ven, di mût che i autôrs a varan doi agns di timp par scrivi lis lôr oparis. La convinzion de jurie cun a cjâf Carlo Tolazzi e je che la cualitât dai lavôrs e ledi a cressi. Tal 2018 il bant al sarà viert ancje ai fumuts, che l’an passât a àn screât la lôr presince al San Simon cu la vitorie di Il Costrutôr di trabicui di Giovanni di Qual di Tumieç. In cheste maniere il Premi, che al à vût tant che vincidôrs i plui impuartants inteletuâi di lenghe furlane, di Amedeo Giacomini, Pier Antonio Bellina, Gianni Gregoricchio, Franco Marchetta, par nomenâ dome cualchidun, si vierç ai lengaçs plui gnûfs cence dismenteâ la tradizion. E si slargje intune dimension internazionâl midiant de colaborazion cul Ente Friuli nel Mondo che al garantirà la difusion dal bant fra ducj i furlans presints in ogni lûc dal mont. ❚
✒ Walter Tomada


text:
Si visaiso chel grant strisson da la Associazion Udinese Club che ogni tant al ven tirât su al stadi in distints centrâi, chel des grandis ocasions, chel cu la acuile zale de Patrie e lis scritis «FUARCE UDINÊS, FUARCE FRIÛL»? Po ben, al è dome un dai tancj strissons che ogni domenie a fevelin par furlan des gradinadis, une vôs tes vôs, che e rive plui lontan des berladis dai tifôs, stant che chês scritis daspò lis viodìn ancje par television e sui gjornâi.
Il furlan tal balon al è vîf, berlât, cjantât, mostrât; e ancje cualchi club di tifôs blancs e neris al à volût tacâ a clamâsi cul non par furlan.
O vin provât a cirînt cualchidun par cognossi miôr lis resons di cheste sielte.
E propit «Blanc & Neri» al è il non dal Udin club di Cjarpât: o vin sintût Thierry Pividori, che al fâs part dal diretîf dal club, e nus à dite che il non al è stât sielt a la unanimitât parcè che ur someave origjinâl, ma ancje parcè che «Al à une cierte afinitât… cul vin!», nus conte ridint.
A Cjasteons di Strade invezit a àn pensât al plui classic dai imnis par clamâ il lôr club, o ben «Alè Udin», in pîts aromai di 15 agns, come che nus conte il president Claudio Cesarini: «O vin sielt chest non parcè che e je la peraule plui doprade dal tifôs furlan, sclete ma fondamentâl».
Ancje a Sant Vît de Tor al è un club dal Udin, cuntun non che al dîs dut: «Amôr furlan». A la domande «Cemût vêso decidût par un non furlan» la presidente Susanna Toffolo nus à dite: «Prin di dut o sin furlans. Po dopo, cuant che si sin metûts dongje par decidi cemût clamâ il club, o vin pensât a une robe che nus unìs, e chel al jere propit l’amôr pe scuadre e duncje un amôr furlan! La sielte e je stade fate a la unanimitât 3 agns indaûr, di fat il club al è inmò zovin, ma o sperìn di cressi simpri di plui».
A Perteade il club dal Udin al à cjapât non invezit dal ristorant dulà che al à sede, di fat si clame «Chei de la Capannina»; ancje lôr, nus conte il president Cristian Minin, a àn proviodût a fâ il strisson e la bandiere cul non dal club. Ma des intervistis fatis e vegnin fûr ancje lis dificoltâts che ducj i clubs a àn incuintrât daspò lis gnovis leçs pe sigurece intai stadis: a coventin autorizazions e i strissons a àn di jessi a norme. Ce che invezit no mancje cuasi mai e je la bandiere de Patrie, chê cu la acuile zale su font blu come tal mantel dal Patriarcje Beât Bertrant, che i nestris intervistâts a disin di puartâ cun braùre par ogni partide, ancje intes trasfiertis: un segnâl che al cres simpri plui, un svant che al ven mostrât no dome tes partidis in cjase ma ancje ta chei altris stadis, soredut chei forescj.
Ma l’Udin al vante ancje tancj clubs lontans de Patrie: di fat in tancj fogolârs furlans a son nassûts grops di migrants che a continuin a tifâ pai blancs e neris e a seguî lis partidis ancje grazie a lis gnovis tecnologjiis (internet, web tv) come il club di Bruxelles, chel di Zurigo, chel di Budapest ma la liste e sarès lungje. O ricuardìn un dai ultins nassûts, chel di Mar del Plata, in Argjentine, che al è stât fondât intal mês di Març di chest an e za iscrit a la AUC. Si conferme cussì ce che za nus veve dit Gianluca Bertozzi, responsabil dal ufici stampe de Associazion dai Clubs dal Udin, te interviste publicade su la Patrie di Avost 2009, che al marcave il sens di partignince che la tifoserie dal Udin e à ator pal mont cjatant te scuadre di balon un element di identitât adun cu la lenghe furlane.
Tornant in Italie ancje chi o vin sparniçâts un pôc par dut clubs di tifôs, come a Rome, Turin, Potence: e propite in cheste ultime citât o vin cjatât un club dal non significatîf, «Di là da l’aghe», che, come che nus conte il president Francesco Novellino, aromai di seconde gjenerazion di migrants, al sta simbolichementri a indicâ la lôr posizion gjeografiche! Il club dal Udin al è stât fondât grazie a la passion di so pari pe scuadre furlane: cumò Novellino e i tesserâts dal club a seguissin lis partidis dai Blancs e Neris in variis localitâts dal sud Italie e si son ativâts ancje cun maiutis cu la scrite par furlan e un grant strisson dal titul «Potenza friulana».
Nuie ce dî, une passion che no à confins, ni teritoriâi ni linguistics!
Ma fevelant di tifoserie blancje e nere, no podevin fâ di mancul di ricuardâ ancje la intense «ativitât» di Raffaele Serafini, (pai blogarins cognossût ancje cul non di Cîl Glaçât: http://cilglaciat.blogspot.com, n.d.r.) che, ancje se nol fâs part di un club, ogni domenie al mande so pari al stadi cuntun gnûf strisson, scrit oviamentri par furlan, cun dissens e batudis une vore sarcastichis che puntualmentri, ben par noaltris, a finissin sul gjornâl.
Venusia Dominici
____________________________________
CONTATS CLUBS DAL UDIN
Amor Furlan
San Vito al Torre
Pres. Toffolo Susanna
c/o Bar la di Lorr,
via Roma, 62
San Vito al Torre 33050 – UD
Alè Udin
Castion di Strada
Pres. Cesarini Claudio
c/o A la Vecje Ostarie,
via Cavour, 1
Castion di Strada 33050 – UD
Blanc & Neri
Carpacco
Pres. Di Stefano Marcella
c/o Bar alla Speranza, piazza Libertà, 10
Carpacco 33030 – UD
Chej de la Capannina Pertegada
Pres. Minin Cristian
c/o Ristorante la Capannina, via Costantini, 1
Pertegada di Latisana 33050 – UD
Di là da l’aghe
Potenza
Pres. Novellino Francesco
largo Isabelli, 2
Potenza 85100 – PZ
ATUALITÂT – Ancje il balon al fevele par furlan............
Si visaiso chel grant strisson da la Associazion Udinese Club che ogni tant al ven tirât su al stadi in distints centrâi, chel des grandis ocasions, chel cu la acuile zale de Patrie e lis scritis «FUARCE UDINÊS, FUARCE FRIÛL»? Po ben, al è dome un dai tancj strissons che ogni domenie a fevelin par furlan des gradinadis, une vôs tes vôs, che e rive plui lontan des berladis dai tifôs, stant che chês scritis daspò lis viodìn ancje par television e sui gjornâi.


text:
Intant che la crisi de cjar di purcit irlandês contaminade cu la diossine e pocave jù dute Europe, la creativitât furlane e je passade al cuintriatac. Il salumifici Uanetto di Cjasteons di Strade, insiemit cu la agjenzie di comunicazion Gianfranco Angelico Benvenuto, par trancuilizâ i siei clients al à metût suntune pagjine dal Messaggero Veneto regionâl la foto di un purcit. Sot, une scrite: “jo ‘o feveli furlan! 100 % purcit nostran”. Salam e luaniis siguris, a Cjasteons!
(Davide Francescutti)
ATUALITÂT – Fuarce purcit furlan!............
Intant che la crisi de cjar di purcit irlandês contaminade cu la diossine e pocave jù dute Europe, la creativitât furlane e je passade al cuintriatac. Il salumifici Uanetto di Cjasteons di Strade, insiemit cu la agjenzie di comunicazion Gianfranco Angelico Benvenuto, par trancuilizâ i siei clients al à metût suntune pagjine dal Messaggero Veneto regionâl la foto di un purcit. Sot, une scrite: “jo ‘o feveli furlan! 100 % purcit nostran”. Salam e luaniis siguris, a Cjasteons!


text:
Dopo une ricercje di ostarie in frascje o vin finalmentri scuviert dulà che al è lât a finî il Mostro dal Cormôr. E no induvinarês mai fin dulà che al è rivât. De lagune di Maran, passant pal Cormôr nol à dome traviersât il Tiliment, ma ben al è lât fin a Milan.
Cun El Scovace, l’Alien di Mortean e dute la musiche furlane plui politichementri scorete, i LaipNessLess a àn tornât a fa sintî la lôr bestialitât cuntun gnûf tour delirant, dal titul Lis Maglis di Muzane 2016.
I dispreseabii e cence pêi su la lenghe LaipNessLess che, tacant dal 2014, si son fats cognossi pes ostariis di dut il Friûl puartant sul palc Bestie feroci e il Mostro dal Cormôr tour, a àn ancjemò une volte cjariât il furgon di damigjanis di vin e struments e a son partîts par une gnove butade di concierts.
la formazion no je cambiade: o vin un aligatôr al cuintribàs (Davide Sciacchitano), Jack La Nutria ae ghitare (Jacopo Casadio), e l’imperadôr de Basse furlane ae vôs (Rudy Citossi).
Lis Maglis di Muzane Tour e duncje la prime aventure internazionâl di chestis bestiis sunadis e je tacade di Milan. Par zontâsi al pes di Avrîl, Il Crocodîl, El Scovace e l’Alien di Mortean a son stâts presentâts al public milanês al prin di Avrîl al C.S.O.A. COX18 di Milan. A introdusi la performance nol podeve mancjâ il grant Fabian Riz.
La presince di Fabian Riz e à fat scalfûr, parcè che chei di Milan a àn dedicât al cjantant la gnove cuvierte di Glamour, dismenteant i LaipNessLess, simpri plui indignâts.
La esibizion dal grup e je invezit lade a finîle in mondovision e si pues cjatâle sul sît dal COX18: https://cox18stream.noblogs.org/post/2016/04/01/fabian-riz-orchestra-laip-ness-less/.
dopo la esibizion internazionâl di milan, di dulà che no crodevin mai plui che a tornassin vîfs, i LaipNessLess a àn continuât il tour otignint une grande rispueste di public ancje a Vignesie, tal Laboratori Occupato Morion, e a Sant Zuan dal Nadison, te Associazion Rozaleo. Ta chestis dôs datis, il grup no si è fat mancjâ sul palc un ospit di ecezion: l’Insonne cun tant di jet e water.
Ducj i concierts dal gnûf tour a cjapin dentri i tocs vecjos, simpri valits e bestiâi, e cualchi gnove hit. Tra lis plui cuotadis di simpri Udine spara, Muzzana risponde e il blues de Nutrie. Lis gnovis comparsis sul palc si confermin El Scovaze, une version furlane di “er monnezza” e l’Insonne.
intant par capi miôr ce che a son lis maglis di muzane o podês lâ a viodi il gjornâl des aventuris dal grup su http://laipnessless.blogspot.it.
Di ce che a scrivin, nancje lôr a somein masse convints: «No si capìs fin insom… e par cui che al à capît forsit al jere miôr no capî. De Ete di Mieç a Muçane dal Turgnan a àn tacat a vignî fûr stranis maglis. Al è cui che al dîs che za cul imperi roman la robe e fos cognossude cussì tant che di chest al è nassût il non di Muçane, dal latin muccus (lidrîs ebraiche: muq) cul significât di secrezion, muc, in conseguence a sostancis che come un brût a bulecin tes palûts.
Muc. Muc tignût distant dai romans e che al faseve pôre come il demoni te Muçane medievâl.
Tacjis. Tacjis che la “silva lupanica” e à parât par secui.
Maglis. Maglis che il boscam al à platât di timps dismenteâts… fin a vuê.
Lis Maglis di Muzane a son tornadis, amiis dai debii, salvadiis profetis dal mâl cui potents, dispietadis cui vîi e gjenerosis cui ardîts. Il tour dai LaipNessLess al celebre lis maglis di Muçane. Cun timôr.»
spietant ancjemò di capî ce che al è e cemût che al larà indenant Lis maglis di Muzane Tour 2016, i LaipNessLess us spietin ai lôr prossims concierts. Al è confermât che dopo il sucès a Milan il grup al continuarà la sô montade musicâl a nivel internazionâl, ma pal moment ju podês simpri cjatâ tes miôr ostariis e frascjis daûr cjase. ❚
✒ Moira Pezzetta
Il grup furlan dai LaipNessLess di là dal clap cul tour Lis Maglis di Muzane. Us contìn ce che a àn cumbinât............
Dopo une ricercje di ostarie in frascje o vin finalmentri scuviert dulà che al è lât a finî il Mostro dal Cormôr. E no induvinarês mai fin dulà che al è rivât. De lagune di Maran, passant pal Cormôr nol à dome traviersât il Tiliment, ma ben al è lât fin a Milan.


text:
Ai 4 di Dicembar e je scomençade in Comission afâs costituzionâi la discussion dal dissen di leç presentât de senadore e sindic di Pontebe Isabella De Monte (dal PD) pal passaç di Sapade dal Venit al Friûl. O vin plui voltis ricuardât il percors dai Sapadins che cul referendum vinçût a vevin dit sì par tornâ, ancje dal pont di viste aministratîf, dulà che si sintin di stâ. Dute la storie e va te direzion dal Friûl e cumò la lungje bataie par chest ricognossiment e fronte il Parlament.
«Une strade ancjemò di rive sù – e dîs la De Monte- parcè che i contraris a son e a fasin di dut par frenâ i lavôrs. No vin di dismenteâ che dopo dal Senât, la leç e varâ di passâ ancje a la Cjamare dai Deputâts». Un moment delicât duncje, dulà che i sorestants de Regjon a varessin di jessi dongje des aspirazions dai Sapadins, ma il cidinôr, cuasit il fastidi, di Triest su la cuistion al è simpri stât une vore pesant. ❚
Redazion
Sapade in Senât e la regjon F-VJ e reste cidine............
Ai 4 di Dicembar e je scomençade in Comission afâs costituzionâi la discussion dal dissen di leç presentât de senadore e sindic di Pontebe Isabella De Monte (dal PD) pal passaç di Sapade dal Venit al Friûl. O vin plui voltis ricuardât il percors dai Sapadins che cul referendum vinçût a vevin dit sì par tornâ, ancje dal pont di viste aministratîf, dulà che si sintin di stâ. Dute la storie e va te direzion dal Friûl e cumò la lungje bataie par chest ricognossiment e fronte il Parlament.


text:
Noaltris, fîs e fiis di Siart
Chê altre dì, il gno amì avocat Nino Orlandi mi à dite une robe che mi tontone ancjemò tal cjâf e che o cjati just metile chi, dongje dai apontaments pai 3 di Avrîl, propit parcè che e fevele di chê date.
Par Nino, in chel lontan 1077 e je sucedude une storie che no ’nd è di compagnis in Europe. Par une volte une invistidure di un teritori no saltave fûr di un copament, di un tradiment. No jere in sumis il presit paiât par alc di trist, ma la ricognossince viers la lealtât e la amicizie. Cemût che e je lade la vicende, ducj lu savês. Di mancul si sa che Siart al fo dongje dal imperadôr Indrì IV fintremai di cuant che al jere tornât di Cjanosse in Gjermanie, traviers dal Friûl, cun ducj i feudataris dal puest che i jerin cuintri. Ma Sigjeart no lu lasse di bessôl, lu scorte al confin e i fas traviersâ lis Alps.
“La lezion che nus ven – al pense Nino – e je che la Patrie e nas suntun pat di galantoms, che al ten ancjemò di plui tes dificoltâts, cence compromès. La peraule e je une, tant che jessi fradis”.
Biele peraule, fradis. Par noaltris furlans al è l’unic vocabul par segnâ il leam di solidarietât tra la int.
Sarìn ruspiôs e salvadis ma i valôrs di cheste viere storie o crôt che a sedin lâts indenant tai secui e, in cualchi mût, che a sedin ancjemò tal nestri dna.
Forsit ancje par chest no sin sclâfs di Rome, ma fîs e fiis di Aquilee.
Dree Valcic
***
IL CALENDARI
Us proponìn une part dal calendari ai apontaments organizâts in ocasion de Fieste dal inovâl de nassite dal Stât Patriarcjâl di Aquilee (ai 3 di Avrîl dal 1077). Par plui informazions: www.provincia.udine.it
SABIDE AI 23 di MARÇ
SEDEAN – Sale conseâr Aes 17.30 – Presentazion dal dvd “La fabriche dai predis” di Pre Toni Beline.
SPILIMBERC Aes 18.00 (Sede dal Comun, Plaçute Tiepolo) – Cerimonie di premiazion de 4e edizion dal Concors leterari “Zâl par Furlan”.
Aes 21.00 (Teatri Miotto, Vie Barbecjan, 15) – “La batarele, scherç in doi cuadris” – Operete in marilenghe (1932).
MIERCUS AI 27 di MARÇ
TAPOIAN – Glesie di Sant Martin Aes 20.30 – “La passion di Crist contade di Zuan” di Francesco Corteccia (1502-1571), presentade dal Grup Polifonic “Claudio Monteverdi” di Rude.
LUNIS 1 di AVRÎL
TORLAN Aes 9.30 (Glesie S. Antoni) – Messe cjantade par furlan.
Aes 10.30 – Scree dal troi panoramic Torlan-Ramandul
Aes 13.30 – Intratigniment musicâl cun Dario Zampa e intal dopodimisdì amimazion pai fruts
MARTARS AI 2 di AVRÎL
S. ZORÇ DI NOIÂR – Sale cunvignis di Vile Dora Aes 20.30 – Presentazion dal dvd “La fabriche dai predis” di Pre Toni Beline.
MIERCUS AI 3 di AVRÎL
UDIN – Centri des cunvignis “Paolino d’Aquileia” Aes 16.00 – Cunvigne sul teme “Patrie dal Friûl e cussience di un’identitât: di Paolo Diacono a Pacifico Valussi”.
MONFALCON – Europalace Aes 17.00 – Celebrazion de ricorence dai 3 di Avrîl
TUMIEÇ – Albierc “Roma” Aes 18.00 – “Tumieç inte Patrie dal Friûl” incuintri di furlanitât.
UDIN – Museu Etnografic dal Friûl Aes 18.00 – Incuintri sul teme “Acqua e Patria del Friuli, una significativa correlazione”
COLORÊT DI PRÂT – Vie Asilo, 5 Aes 18.00 – Racuelte fotografiche “Terra dipinta di storie” di Albano Quaiattini
CJARLINS Aes 18.30 – Sante Messe par furlan inte Glesie parochiâl
Aes 19.30 – Deposizion di rosis cui colôrs dal Friûl ai monuments pai Muarts in vuere e sul lavôr.
Aes 20.00 (sale parochiâl) – Consegne dal premi “Britule di Arint”.
DOLEGNE DAL CUEI – Tratorie al Collio da Vinicio Aes 20.00 – Presentazion dai volums III, IX e XII de golaine “Di Batiâ” editade dal Istitût A. Tellini di Manzan.
S. DENÊL – Biblioteche Guarneriane Aes 20.30 – Manifestazion culturâl “Il cjant des pergamenis. La musiche dal Patriarcjât di Aquilee te Passio dai Sants Ermacure e Fortunât, dentri dal Breviarium Aquileiense de Biblioteche Guarneriane”.
FAEDIS – Sale conseâr Aes 20.30 Presentazion dal libri “FRIÛL. Storie di un popul” dal Mestri Fausto Zof.
TREP GRANT – Auditorium Villa Bellavitis Aes 20.45 – “Vôs de nestre tiere” serade di musiche, storie e poesiis di Lucina Dorigo.
CODROIP – Biblioteche Civiche Don G. Pressacco Aes 20.45 – “Il Vanzeli seont Marc” presentazion dal libri trascrit di Roberto Giurano e ilustrât di Otto D’Angelo.
CULUGNE – Teatri Bon Aes 20.45 – Spetacul-oratori dal titul “Padre Turoldo: Fede e Poesia”
LISTIZE – Sale conseâr Aes 20.45 – Incuintri sul teme “Ce isal sucedût ai 3 di Avrîl 1077?”, daspò presentazion de video interviste “La fabriche dai predis” di Pre Toni Beline.”
FLAIBAN – Centri sociâl Aes 20.45 – “L’incuintri de vierte: 1077-2013 936 agns de Patrie dal Friûl”.
VINARS AI 5 di AVRÎL / VENERDI’ 5 APRILE
DARTE Aes 11.00 – Celebrazion dal centenari de muart dal storic Giovanni Gortani: scree dal monument a lui dedicât colocât in Vie Sottomonte.
DOLEGNE DAL CUEI – palestre de ex scuele elementâr N. Sauro Aes 20.30 – Spetacul teatrâl in marilenghe cui TRIGEMINUS dal titul “Ce vitis”
CJASTEONS DI STRADE – Sale “San Carlo” Aes 20.30 – Proiezion dal documentari “Friûl viaç, te storie, des origjinis ae fin dal stât patriarcjâl” di Massimo Garlatti Costa.
BASILIAN – Centri civic di Vile Zamparo Aes 20.45 – “Viaç tal Friûl di magance” presentazion dal libri e de mostre cu lis figuris lezendariis di Luigino Peressini.
SABIDE AI 6 di AVRÎL
SEDEAN – Biblioteche comunâl Aes 10.15 – “Ore de conte”, incuintri par fruts (dai 3 ai 7 agns) cun leturis par furlan.
TOR DI ZUIN – Place dal Popul Mostre marcjât.
DARTE – Salon dal Albierc Savoia Aes 14.30 – Cunvigne di studi dedicade ae figure di Giovanni Gortani inmaneade de Aministrazion comunâl.
BASILIAN – Centri civic di Vile Zamparo Aes 18.00 – Premiazion dal Concors di poesie in marilenghe “Emozions di ingjustri”.
VILDIVAR – Sale conseâr Aes 20.30 – L’espert di sorie locâl, Franco Gover, al fevelarà di don Giovanni Zuttioni, plevan di Vildivar e scritôr furlan. E seguitarà une leture interpretative dal titul “Il zavajon di Bertiûl” di don Giovanni Zuttioni.
S. ZORÇ DI NOIÂR – Auditorium “San Zorz” Aes 20.30 – Spetacul teatrâl in marilenghe dal titul “Napoleons tal Cormôr”.
S. ZUAN DAL NADISON – Sale polifunzionâl Aes 20.30 – “Fieste Furlane” une serade culturâl cun esibizions dal coro dai Alpins di Passons.
REANE DAL ROIÂL (Remugnan) – Sale conseâr Aes 20.45 – Conciert corâl di tocs tradizionâi furlans cu la partecipazion di associazions corâls locâls.
DOMENIE AI 7 di AVRÎL
TOR DI ZUIN – Place dal Popul Mostre marcjât.
DOLEGNE DAL CUEI – Cooperative agricule di Lonzan Celebrazion uficiâl.
Aes 11.00 – Sante Messe par furlan celebrade di pre Fausto Furlanut
Aes 11.45 – Leture de Bole dal Imperadôr Indrì IV
Aes 12.00 – Premiazion de seconde edizion dal concors pes scuelis “Emozions furlanis in viaç pal teritori”.
Aes 13.00 – Gustâ par ducj
Aes 15.00 – Visitis vuidadis dai itineraris storics, turistics e promozionâi dal teritori di Dolegne dal Cuei.
VINARS AI 12 di AVRÎL
CODROIP – Biblioteche Civiche Don G. Pressacco Aes 20.45 – “La fabriche dai predis” videointerviste di Pre Toni Beline.
***
AUSTRALIE. La ricorence dai 3 di Avrîl in Australie e je cognossude tant che “Friuli Day”, come che a esistin un “Australia Day” (26 di Zenâr) e un “Italy Day” (2 di Jugn). La fieste si davuelzarà in 6 Fogolârs furlans: ai 7 di Avrîl a Melbourne, Adelaide, Brisbane e Perth, ai 24 di Març a Canberra e invezit a Sydney e vignarà posticipade ai 12 di Lui.
A Brisbane al vignarà cjantât l’imni dal Friûl e si brindarà cun vins furlans e prodots tipics furlans.
A Melbourne, dulà che l’an passât pe prime volte al è stât celebrât il “Friuli Day”, si tignarà ancje chest an une memoreazion uficiâl (oratôr il prof. Simone Battiston, letôr di talian inte Swinburne University), une sfilade di bandieris al Monument dal Alpin, une messe par furlan compagnade dal Coro Furlan dal Fogolâr, un balet folcloristic e gustâ cun plats tipics furlans.
3 Avrîl i apontaments de Fieste dal Friûl............
Noaltris, fîs e fiis di Siart


text:
Cul mês di Jugn e je tacade une gnove colaborazion da La Patrie dal Friûl: dopo des sinergjis cun Ente Friuli nel Mondo e il Dono, e je la volte de Associazion dai Club di tifôs dal Udin, la Auc (www.udineseclub.net). Di fat, la Patrie e curarà la version furlane dai comunicâts che la Auc e publiche cun periodicitât sul portâl. Par capî miôr i contignûts di chest acuardi, o vin contatât Gianluca Bertozzi responsabil dal Ufici stampe de Auc, furlan di Rome cun papà romagnûl e mame di Cjarvà in comun di Trep.
Cemût mai cheste atezion pe lenghe furlane?
Gjestint aromai di plui di un an il sît de Associazion e frecuentant i clubs, o ai podût vê la prove in prime persone di trop che il binomi Udin-lenghe furlane al sedi impuartant e sintût tra i tifôs furlans. L’Udin, a diference di cualsisedi altre scuadre di balon, al rapresente un popul cu la sô precise identitât e la sô lenghe. Il fevelâ e discuti des impresis dai nestris beniamins, doprant la nestre lenghe, nus fâs sintî inmò plui unîts tra di nô e duncje part des vicendis sportivis blancjis e neris.
Ise domande ancje di bande dai furlans ator
pal mont?
Vie pes trasmissions su la nestre WebTV, o contatìn furlans di dut il mont e, in diviersis ocasions, o vin cognossût tifôs che a preferissin fevelânus par furlan pluitost che par talian. Ancje chest nus à sburtâts a domandâ la vuestre colaborazion pe version par furlan.
Ce riscuintri vêso vût in mert a cheste nestre
gnove sinergjie?
Di subit i articui par furlan a àn vût il preseament dai visitadôrs: in tancj a preferissin lei daurman la version in lenghe furlane e invezit altris, dopo vê let l’articul par talian, a passin a la traduzion, ancje par tignîsi in alenament cu la leture par furlan. Duncje o pensi che la colaborazion cu La Patrie dal Friûl e sedi un ulteriôr e impuartant mieç par clamâ dongje i furlans a la proprie scuadre dal cûr e tal stes timp par mantignî vive la nestre lenghe.
Christian Romanini
CULTURE – AUC simpri plui par furlan............
Cul mês di Jugn e je tacade une gnove colaborazion da La Patrie dal Friûl: dopo des sinergjis cun Ente Friuli nel Mondo e il Dono, e je la volte de Associazion dai Club di tifôs dal Udin, la Auc (www.udineseclub.net). Di fat, la Patrie e curarà la version furlane dai comunicâts che la Auc e publiche cun periodicitât sul portâl. Par capî miôr i contignûts di chest acuardi, o vin contatât Gianluca Bertozzi responsabil dal Ufici stampe de Auc, furlan di Rome cun papà romagnûl e mame di Cjarvà in comun di Trep.


text:
L’ex president regjonâl e ex sindic di Udin al torne in cjamp cun Pat per Autonomie
Une riforme che e partissi di un gnûf pat tra i teritoris e che e combati la burocrazie
Za president de Regjon tra il 1995 e il 1996, e dopo sindic di Udin par doi mandâts dal 1998 al 2008, Sergio Cecotti, 61 agns, fisic teoric ae Sissa di Triest, al torne in cjamp cu la gnove formazion dal Pat pe Autonomie, convint che ni centriçampe, ni centridiestre, che a àn guviernât il Friûl-Vignesie Julie intai ultins 10 agns, a puedin meti man ae crisi grave de specialitât regjonâl.
1) Chescj doi acuardis (il prin in particolâr) a àn gjavât plui di dîs miliarts di euros ae nestre Regjon in nûf agns. Aberazions similis a son stadis pussibilis dome in gracie de mancjance di volontât di Tondo e Serracchiani di fâ valê i dirits dal Friûl-Vignesie Julie. La cosmesi no baste, si à di sbregâju. O pensi di vê lis cjartis a puest: di president de Regjon o ai sierât acuardis finanziaris cul Stât intun moment che il Stât al jere in dificoltâts finanziariis fintremai plui grandis.
2) La cuintririforme e je chê dal Pd, che al è tornât indaûr ai lûcs comuns dai agns ’80. O vuei fâ la riforme dal sisteme public regjonâl, riforme che no je mai stade fate. L’element mancul eficient e mancul rapresentatîf dal sisteme nol è mai stât il Comun e nancje la Provincie, ma la stesse aministrazion regjonâl. Ma la burocrazie regjonâl si è refudade simpri di riformâ se stesse. E à metût un teritori cuintri chel altri, slambrant la coesion istituzionâl de Regjon. La istituzion regjonâl e à di funzionâ in maniere decentrade e difondude sul teritori, e jessi buine di rapresentâ e di secondâ la vocazion des sôs variis componentis teritoriâls, linguistichis e sociâls. Dentri de riforme de Regjon e va risolte – cul consens di ducj – la cuistion dai ecuilibris tra teritoris. Dome une volte riformade la Regjon, si àn di riorganizâ un daûr chel altri chei altris nivei di guvier, sterilizant però daurman i aspiets plui nefascj de cuintririforme Serracchiani.
3) O poiarai l’ûs des lenghis des nestris minorancis in ducj i ambits sociâi. O soi di simpri impegnât su chescj temis, o crôt di vê lis cjartis in regule. O soi stât l’autôr de leç regjonâl 15/1996 di tutele dal furlan, e dal regolament aplicatîf de leç statâl di tutele des minorancis storichis.
4) Un rapuart dal Ufici Studis de Bancje di Italie al dîs che il timp necessari inte nestre Regjon par vê ducj i permès domandâts par vierzi une ativitât industriâl al è tant plui lunc che in ogni altre regjon taliane. Fin cumò, lis impresis a son stadis discoragjadis dal insediâsi intes nestris zonis industriâls. Eliminâ la burocrazie e je la prime misure. Dopo e covente completade la infrastruturazion des areis industriâls e si à di furnî aes impresis insediadis servizis inovatîfs e competitîfs. Pal lavôr, la misure cun efiet plui imediât e je chê di rilançâ i invistiments publics. Intai ultins dîs agns, inte nestre Regjon e je stade une colade dal 51,1%, cuintri il 23% de medie nazionâl. Chest al à determinade une crisi teribile dal setôr des costruzions, cun ricjadudis ocupazionâls pesantis. Une responsabilitât precise di Tondo e Serracchiani.
5) Rilançâ la natalitât al è il teme decisîf. La sociologjie nus sclarìs che une societât che no fâs fîs e je une societât che no crôt al propri futûr. Par tornâ a tas di natalitât sostignibii no bastin i incentîfs e i aiûts (che pûr a van incressûts), e covente dade une prospetive di futûr ae comunitât regjonâl. Par ce che al tocje il benstâ sociâl: la cuistion centrâl e je la colade de eficacitât de sanitât regjonâl. E va ricostruide par tornâ ae ecelence che i jerin usâts: nô o vin ideis claris di cemût ricostruîle.
di Roberto Pensa